text:
τα πάνω διαστάσεις του συστήματος συγκράτησης ISOFIX για παιδιά, καθώς και τις θέσεις των αγκυρώσεων ISOFIX με τις οποίες πρέπει να συνδέονται τα εξαρτήματα στερέωσης του συστήματος, μέσω της βάσης στήριξης του καθίσματος του οχήματος (VSF) η οποία ορίζεται στο σημείο 2.31 του παρόντος κανονισμού.
 6.3.1.2. Μάζα
 Η μάζα των συστημάτων συγκράτησης ISOFIX για παιδιά, τα οποία εμπίπτουν στις κατηγορίες «καθολική» και «οιονεί καθολική», καθώς και στις ομάδες μάζας 0, 0+, 1 δεν πρέπει να υπερβαίνει τα 15 kg.
 6.3.2. Εξαρτήματα στερεώσεως ISOFIX
 6.3.2.1. Τύπος
 Τα εξαρτήματα στερεώσεως ISOFIX μπορούν να συμμορφώνονται προς τα παραδείγματα που απεικονίζονται στην εικόνα 0 (α), ή προς άλλα κατάλληλα σχέδια που αποτελούν τμήμα ενός άκαμπτου ρυθμιζόμενου μηχανισμού, η φύση των οποίων προσδιορίζεται από τον κατασκευαστή του συστήματος συγκράτησης ISOFIX για παιδιά.
 Εικόνα 0 (α)
 Διαστάσεις σε mm
 Επεξήγηση
 1
 Εξάρτημα στερεώσεως συστήματος συγκράτησης ISOFIX για παιδιά — παράδειγμα 1
 2
 Εξάρτημα στερεώσεως συστήματος συγκράτησης ISOFIX για παιδιά — παράδειγμα 2
 6.3.2.2. Διαστάσεις
 Οι διαστάσεις του τμήματος του συστήματος συγκράτησης ISOFIX για παιδιά στο οποίο συνδέεται το σύστημα αγκυρώσεων ISOFIX δεν πρέπει να υπερβαίνουν τις μέγιστες διαστάσεις του περιγράμματος στην εικόνα 0 (β)
 Εικόνα 0 (β)
 Διαστάσεις σε mm
 6.3.2.3. Ένδειξη μερικής ασφάλισης
 Το σύστημα συγκράτησης ISOFIX για παιδιά πρέπει να είναι εφοδιασμένο με μέσα τα οποία υποδεικνύουν σαφώς ότι αμφότερα τα εξαρτήματα στερεώσεως ISOFIX είναι πλήρως ασφαλισμένα στις αντίστοιχες κάτω αγκυρώσεις ISOFIX. Τα μέσα ένδειξης μπορούν να είναι ηχητικά, απτικά ή οπτικά ή συνδυασμός δύο ή περισσότερων ενδείξεων. Οι οπτικές ενδείξεις πρέπει να μπορούν να εντοπίζονται υπό όλες τις συνήθεις συνθήκες φωτισμού.
 6.3.3. Προδιαγραφές ιμάντα άνω σημείου πρόσδεσης για σύστημα συγκράτησης ISOFIX για παιδιά
 6.3.3.1. Σύνδεσμος άνω σημείου πρόσδεσης
 Ο σύνδεσμος του άνω σημείου πρόσδεσης πρέπει να είναι ένα άγκιστρο του άνω σημείου πρόσδεσης ISOFIX, όπως απεικονίζεται στην εικόνα 0 (γ), ή παρόμοια διάταξη η οποία δεν υπερβαίνει τις διαστάσεις του περιγράμματος στην εικόνα 0 (γ).
 6.3.3.2. Στοιχεία ιμάντα άνω σημείου πρόσδεσης ISOFIX
 Ο ιμάντας άνω σημείου πρόσδεσης ISOFIX πρέπει να στηρίζεται από πλέγμα (ή ισοδύναμη διάταξη), εφοδιασμένο με δυνατότητα ρύθμισης και χαλάρωσης της τάσης.
 6.3.3.2.1. Μήκος ιμάντα άνω σημείου πρόσδεσης ISOFIX
 Το μήκος του ιμάντα του άνω σημείου πρόσδεσης για συστήματα συγκράτησης παιδιών ISOFIX πρέπει να είναι τουλάχιστον 2 000 mm.
 6.3.3.2.2. Δείκτης τάνυσης
 Ο ιμάντας του άνω σημείου πρόσδεσης ISOFIX ή το παιδικό κάθισμα ISOFIX πρέπει να είναι εφοδιασμένα με διάταξη η οποία υποδεικνύει ότι ο ιμάντας είναι πλήρως τανυσμένος. Η διάταξη αυτή μπορεί να αποτελεί τμήμα διάταξης ρύθμισης και χαλάρωσης της τάσης.
 6.3.3.2.3. Διαστάσεις
 Οι διαστάσεις σύμπλεξης για τα άγκιστρα του άνω σημείου πρόσδεσης ISOFIX υποδεικνύονται στην εικόνα 0 (γ).
 Εικόνα 0 (γ)
 Διαστάσεις συνδέσμου (τύπου αγκίστρου) του άνω σημείου πρόσδεσης ISOFIX
 6.3.4. Δυνατότητα προσαρμογής
 Τα εξαρτήματα στερεώσεως ISOFIX ή το σύστημα συγκράτησης ISOFIX για παιδιά πρέπει να είναι ρυθμιζόμενα ούτως ώστε να είναι συμβατά με τις θέσεις των αγκυρώσεων ISOFIX που περιγράφονται στον κανονισμό αριθ. 14.
 6.4. Έλεγχος σημάνσεων
 6.4.1.
 Η τεχνική υπηρεσία που είναι αρμόδια για τη διεξαγωγή των δοκιμών έγκρισης πρέπει να ελέγχει τη συμμόρφωση των σημάνσεων προς


text:
τις προδιαγραφές του σημείου 4.
 6.5. Έλεγχος οδηγιών εγκατάστασης και οδηγιών χρήσης
 6.5.1.
 Η τεχνική υπηρεσία που είναι αρμόδια για τη διεξαγωγή των δοκιμών έγκρισης πρέπει να ελέγχει τη συμμόρφωση των οδηγιών εγκατάστασης και χρήσης προς το σημείο 15.
 7. ΙΔΙΑΙΤΕΡΕΣ ΠΡΟΔΙΑΓΡΑΦΕΣ
 7.1. Ισχύουσες στο συναρμολογημένο σύστημα συγκράτησης διατάξεις
 7.1.1. Αντοχή στη διάβρωση
 7.1.1.1.
 Ένα πλήρες σύστημα συγκράτησης για παιδιά, ή τα τμήματά του που δύναται να διαβρωθούν, θα υπόκεινται στη δοκιμή διάβρωσης που περιγράφεται στο σημείο 8.1.1 κατωτέρω.
 7.1.1.2.
 Έπειτα από τη δοκιμή διάβρωσης στην οποία υπεβλήθησαν σύμφωνα με τα σημεία 8.1.1.1 και 8.1.1.2, δεν πρέπει να εμφανίζεται αφ' ενός ουδεμία αλλοίωση ικανή να βλάψει την καλή λειτουργία του συστήματος συγκράτησης για παιδιά και αφ’ ετέρου ουδεμία σημαντική διάβρωση όταν τα εξαρτήματα εξετάζονται δια γυμνού οφθαλμού από έναν εξειδικευμένο παρατηρητή.
 7.1.2. Απορρόφηση ενέργειας
 7.1.2.1.
 Για όλους τους μηχανισμούς με ερεισίνωτο θα υπάρχουν εσωτερικές επιφάνειες, οριζόμενες στο παράρτημα 18 του παρόντος κανονισμού, αποτελούμενες από υλικό με μέγιστη επιτάχυνση μικρότερη των 60 g μετρούμενης σύμφωνα με το παράρτημα 17 του παρόντος κανονισμού. Η συγκεκριμένη προδιαγραφή ισχύει επίσης για τις περιοχές των προστατευτικών από τις κρούσεις που βρίσκονται στην περιοχή προσκρούσεως της κεφαλής.
 7.1.2.2.
 Στην περίπτωση συστημάτων συγκράτησης παιδιών με μόνιμες ρυθμιζόμενες διατάξεις στήριξης κεφαλής μηχανικής στερέωσης, στις οποίες το ύψος της ζώνης ασφαλείας ενήλικα ή της παιδικής ζώνης τύπου σαγής ελέγχεται από το ρυθμιζόμενο στήριγμα κεφαλής, δεν απαιτείται υλικό απορρόφησης ενέργειας στις επιφάνειες που ορίζονται στο παράρτημα 18 και οι οποίες δεν έρχονται σε επαφή με την κεφαλή του ανδρείκελου, δηλαδή πίσω από το στήριγμα κεφαλής.
 7.1.3. Ανατροπή
 7.1.3.1.
 Το σύστημα συγκράτησης για παιδιά θα υποβάλλεται στις δοκιμές του σημείου 8.1.2· το ανδρείκελο δεν θα πέφτει εκτός του συστήματος και, όταν το κάθισμα δοκιμής βρίσκεται σε θέση ανατροπής, η κεφαλή του ανδρεικέλου δεν θα μετακινείται σε απόσταση μεγαλύτερη των 300 mm από την αρχική του θέση προς κάθετη κατεύθυνση σε σχέση με το κάθισμα δοκιμής.
 7.1.4. Δυναμική δοκιμή
 7.1.4.1. Γενικά
 Το σύστημα συγκράτησης για παιδιά θα υποβάλλεται σε δυναμική δοκιμή σύμφωνα με το σημείο 8.1.3 κατωτέρω.
 7.1.4.1.1.
 Τα συστήματα συγκράτησης για παιδιά που εμπίπτουν στις κατηγορίες «καθολική», «περιορισμένη» και «οιονεί καθολική» θα υποβάλλονται σε δοκιμή στην άμαξα δοκιμής με τη χρήση του καθίσματος δοκιμής του σημείου 6, και σύμφωνα με το σημείο 8.1.3.1.
 7.1.4.1.2.
 Τα συστήματα συγκράτησης για παιδιά της κατηγορίας «ειδικού οχήματος» θα υποβάλλονται σε δοκιμή με κάθε τύπο οχήματος για το οποίο προορίζονται. Η αρμόδια για τη διεξαγωγή της δοκιμής τεχνική υπηρεσία δύναται να μειώσει τον αριθμό των προς δοκιμή τύπων οχήματος αν δεν παρουσιάζουν σημαντικές διαφορές ως προς τις αναφερόμενες στο σημείο 7.1.4.1.2.3 πτυχές. Το σύστημα συγκράτησης για παιδιά δύναται να δοκιμαστεί με έναν από τους ακόλουθους τρόπους:
 7.1.4.1.2.1.
 σε πλήρες όχημα σύμφωνα με το σημείο 8.1.3.3·
 7.1.4.1.2.2.
 σε κέλυφος αμαξώματος στην άμαξα δοκιμής σύμφωνα με το σημείο 8.1.3.2· ή
 7.1.4.1.2.3.
 σε επαρκή αριθμό τμημάτων του κελύφους του αμαξώματος ώστε να είναι αντιπροσωπευτικά της δομής του οχήματος και των επιφανειών προσκρούσεως. Αν το σύστημα συγκράτησης για παιδιά προορίζεται για χρήση στα οπίσθια καθίσματα, τότε αυτά θα περιλαμβάνουν το

type: contracts

jurisdiction: EU


text:
ερεισίνωτο των εμπρόσθιων καθισμάτων, το οπίσθιο κάθισμα, την έδρα του δαπέδου, τους στύλους B και C, καθώς και την οροφή. Αν το σύστημα συγκράτησης για παιδιά προορίζεται για χρήση στο εμπρόσθιο κάθισμα, τα τμήματα θα περιλαμβάνουν το ταμπλό, τους στύλους A, το αλεξήνεμο, οποιουσδήποτε μοχλούς ή κομβία ελέγχου ή κονσόλα, το εμπρόσθιο κάθισμα, την έδρα του δαπέδου και την οροφή. Επιπλέον, αν το σύστημα συγκράτησης για παιδιά προορίζεται για χρήση σε συνδυασμό με ζώνη ασφαλείας ενήλικα, τα τμήματα θα περιλαμβάνουν την (τις) κατάλληλη(-ες) ζώνη(-ες) ασφαλείας ενήλικα. Η αρμόδια για τη διεξαγωγή της δοκιμής τεχνική υπηρεσία ενδέχεται να επιτρέψει την εξαίρεση τμημάτων αν κριθούν πλεονάζοντα. Η δοκιμή θα διεξαχθεί σύμφωνα με το σημείο 8.1.3.2.
 7.1.4.1.3.
 Η δυναμική δοκιμή θα διεξάγεται σε συστήματα συγκράτησης για παιδιά που δεν έχουν υποβληθεί προηγουμένως σε άσκηση φόρτισης.
 7.1.4.1.4.
 Κατά τη διάρκεια των δυναμικών δοκιμών, δεν θα υπάρχει θραύση κανενός τμήματος του συστήματος συγκράτησης για παιδιά που ουσιαστικά βοηθά στη διατήρηση του παιδιού στη θέση του, και δεν επέρχεται αποσύσφιγξη των πορπών, του συστήματος ασφάλισης ή του συστήματος μετατόπισης.
 7.1.4.1.5.
 Στην περίπτωση «μη ολοκληρωμένου τύπου», η χρησιμοποιούμενη ζώνη θα είναι η ζώνη πρότυπου τύπου με τους βραχίονες αγκύρωσης που περιγράφεται στο παράρτημα 13 του παρόντος κανονισμού. Το προηγούμενο σημείο δεν ισχύει για εγκρίσεις «ειδικού οχήματος» όπου θα χρησιμοποιείται η ζώνη του οχήματος.
 7.1.4.1.6.
 Στην περίπτωση εγκατάστασης συστήματος συγκράτησης για παιδιά «ειδικού οχήματος» στην περιοχή των οπίσθιων με μέτωπο προς τα εμπρός καθισμάτων ενηλίκων (π.χ. στον χώρο των αποσκευών), θα διεξαχθεί μια δοκιμή με το (τα) μεγαλύτερο(-α) ανδρείκελο(-α) σύμφωνα με το σημείο 8.1.3.3.3. Οι λοιπές δοκιμές, περιλαμβανομένης της δοκιμής συμμόρφωσης της παραγωγής, μπορούν να διεξαχθούν σύμφωνα με το σημείο 8.1.3.2., αν το επιθυμεί ο κατασκευαστής.
 7.1.4.1.7.
 Στην περίπτωση «συστήματος συγκράτησης ειδικών αναγκών», θα διεξαχθούν εις διπλούν όλες οι δυναμικές δοκιμές που καθορίζονται από αυτόν τον κανονισμό για κάθε ομάδα μάζας: την πρώτη φορά χρησιμοποιώντας τα κύρια μέσα συγκράτησης, και τη δεύτερη φορά με χρήση όλων των μηχανισμών συγκράτησης. Σε αυτές τις δοκιμές, ιδιαίτερη προσοχή πρέπει να δίνεται στις προδιαγραφές των στοιχείων 6.2.3 και 6.2.4.
 7.1.4.1.8.
 Κατά τη διάρκεια των δυναμικών δοκιμών, η πρότυπη ζώνη ασφαλείας που χρησιμοποιείται για την εγκατάσταση του συστήματος συγκράτησης για παιδιά δεν θα αποσυμπλέκεται από οποιονδήποτε οδηγό ή μηχανισμό ασφαλίσεως που χρησιμοποιείται για την υπό διεξαγωγή δοκιμή.
 7.1.4.1.9.
 Τα συστήματα συγκράτησης για παιδιά, τα οποία είναι εφοδιασμένα με σκέλος στήριξης πρέπει να υποβάλλονται σε δοκιμή ως εξής:
 α)
 Στην περίπτωση της οιονεί καθολικής κατηγορίας, οι δοκιμές μετωπικής πρόσκρουσης πρέπει να διεξάγονται με το σκέλος στήριξης ρυθμισμένο τόσο στη μέγιστη όσο και στην ελάχιστη ρύθμισή του ανάλογα με τη θέση της έδρας δαπέδου της άμαξας. Οι δοκιμές οπίσθιας πρόσκρουσης πρέπει να διεξάγονται στη δυσμενέστερη θέση η οποία επιλέγεται από την τεχνική υπηρεσία. Κατά τη διάρκεια των δοκιμών, το σκέλος στήριξης πρέπει να στηρίζεται από την έδρα δαπέδου της άμαξας όπως περιγράφεται στο παράρτημα 6 προσάρτημα 3 εικόνα 2. Εάν υπάρχει διάκενο μεταξύ του ελάχιστου μήκους του σκέλους και του υψηλότερου επιπέδου της έδρας του δαπέδου, τότε το σκέλος ρυθμίζεται σε επίπεδο έδρας δαπέδου 140


text:
mm κάτω από τη γραμμή Cr. Εάν το μέγιστο μήκος του σκέλους είναι μεγαλύτερο απ’ όσο επιτρέπει το χαμηλότερο επίπεδο της έδρας του δαπέδου, τότε το σκέλος ρυθμίζεται στο χαμηλότερο επίπεδο της έδρας του δαπέδου, το οποίο αντιστοιχεί σε 280 mm κάτω από τη γραμμή Cr. Στην περίπτωση σκέλους στήριξης κλιμακωτής ρύθμισης, το μήκος του σκέλους στήριξης πρέπει να ρυθμίζεται στην επόμενη θέση ρύθμισης, ούτως ώστε να διασφαλίζεται η επαφή του με το δάπεδο.
 β)
 Στην περίπτωση σκελών στήριξης εκτός του επιπέδου συμμετρίας, η αρμόδια για τη δοκιμή τεχνική υπηρεσία επιλέγει τη δυσμενέστερη περίπτωση.
 γ)
 Στην περίπτωση της κατηγορίας ειδικών οχημάτων, το σκέλος στήριξης ρυθμίζεται όπως ορίζεται από τον κατασκευαστή του συστήματος συγκράτησης για παιδιά.
 7.1.4.1.10.
 Στην περίπτωση συστημάτων συγκράτησης για παιδιά στα οποία χρησιμοποιείται σύστημα αγκύρωσης ISOFIX και διάταξη αντιπεριστροφής, εφόσον υπάρχει, η δυναμική δοκιμή διεξάγεται:
 7.1.4.1.10.1.
 Για συστήματα συγκράτησης παιδιών ISOFIX τα οποία εμπίπτουν στις κατηγορίες μεγέθους A και B:
 7.1.4.1.10.1.1.
 με τη διάταξη αντιπεριστροφής σε χρήση και
 7.1.4.1.10.1.2.
 χωρίς τη διάταξη αντιπεριστροφής σε χρήση. Η απαίτηση αυτή δεν ισχύει όταν ως διάταξη αντιπεριστροφής χρησιμοποιείται ένα μόνιμο και μη ρυθμιζόμενο σκέλος στήριξης.
 7.1.4.1.10.2.
 Για συστήματα συγκράτησης παιδιών ISOFIX τα οποία εμπίπτουν σε άλλες κατηγορίες μεγέθους, με τη διάταξη αντιπεριστροφής σε χρήση.
 7.1.4.2. Επιτάχυνση θώρακα
 (4)
 7.1.4.2.1.
 Η προκύπτουσα επιτάχυνση θώρακα δεν θα υπερβαίνει τα 55 g, εκτός κατά τη διάρκεια περιόδων τα αθροίσματα των οποίων δεν υπερβαίνουν τα 3 ms.
 7.1.4.2.2.
 Το κάθετο σημείο της επιτάχυνσης από την κοιλία προς την κεφαλή δεν θα υπερβαίνει τα 30 g, εκτός κατά τη διάρκεια περιόδων τα αθροίσματα των οποίων δεν υπερβαίνουν τα 3 ms.
 7.1.4.3. Κοιλιακή διείσδυση
 (5)
 7.1.4.3.1.
 Κατά τη διάρκεια της επαλήθευσης που περιγράφεται στο σημείο 5.3, του προσαρτήματος 1 του παραρτήματος 8, δεν θα υπάρχουν εμφανή σημεία διείσδυσης στο πήλινο ομοίωμα της κοιλίας που έχουν προκληθεί από οποιοδήποτε τμήμα του συστήματος συγκράτησης.
 7.1.4.4. Μετατόπιση του ανδρεικέλου
 7.1.4.4.1.
 Συστήματα συγκράτησης για παιδιά της «καθολικής», «περιορισμένης» και της «οιονεί καθολικής» κατηγορίας:
 7.1.4.4.1.1.
 Συστήματα συγκράτησης για παιδιά με μέτωπο προς τα εμπρός: η κεφαλή του ανδρεικέλου δεν πρέπει να μετακινείται πέραν των επιπέδων BA και DA ως αυτά ορίζονται στην εικόνα 1 κατωτέρω. Το όριο αυτό υπολογίζεται στα 300 ms κατά το μέγιστο ή τη στιγμή που το ανδρείκελο ακινητοποιείται πλήρως, όποιο από τα δύο συμβεί πρώτο.
 Εικόνα 1
 Διάταξη για τη δοκιμή συστήματος συγκράτησης με μέτωπο προς τα εμπρός
 Διαστάσεις σε mm
 7.1.4.4.1.2.
 Συστήματα συγκράτησης για παιδιά με μέτωπο προς τα πίσω:
 7.1.4.4.1.2.1.
 Συστήματα συγκράτησης για παιδιά στηριζόμενα επί του ταμπλό: η κεφαλή του ανδρεικέλου δεν πρέπει να μετακινείται πέραν των επιπέδων ΑΒ, AD και DCr ως αυτά ορίζονται στην εικόνα 2 κατωτέρω. Το όριο αυτό υπολογίζεται στα 300 ms κατά το μέγιστο ή τη στιγμή που το ανδρείκελο ακινητοποιείται πλήρως, όποιο από τα δύο συμβεί πρώτο.
 Εικόνα 2:
 Διάταξη δοκιμής συστήματος συγκράτησης για παιδιά με μέτωπο προς τα πίσω
 7.1.4.4.1.2.2.
 Συστήματα συγκράτησης για παιδιά της ομάδας 0 που δεν στηρίζονται από το ταμπλό και πορτ-μπεμπέ: η κεφαλή του ανδρεικέλου δεν πρέπει να μετακινείται πέραν των επιπέδων AB, AD


text:
και DE όπως φαίνεται στην εικόνα 3 κατωτέρω. Το όριο αυτό υπολογίζεται στα 300 ms κατά το μέγιστο ή τη στιγμή που το ανδρείκελο ακινητοποιείται πλήρως, όποιο από τα δύο συμβεί πρώτο.
 Εικόνα 3
 Διάταξη δοκιμής συστήματος συγκράτησης για παιδιά της ομάδας 0, μη στηριζόμενου επί του ταμπλό
 Διαστάσεις σε mm
 7.1.4.4.1.2.3.
 Συστήματα συγκράτησης παιδιών διαφορετικά από εκείνα της ομάδας 0 μη στηριζόμενα επί του ταμπλό:
 Η κεφαλή του ανδρεικέλου δεν πρέπει να μετακινείται πέραν των επιπέδων FD, FG και DE, όπως φαίνεται στην εικόνα 4 κατωτέρω. Το όριο αυτό υπολογίζεται στα 300 ms κατά το μέγιστο ή τη στιγμή που το ανδρείκελο ακινητοποιείται πλήρως, όποιο από τα δύο συμβεί πρώτο.
 Σε περίπτωση επαφής μεταξύ ενός τέτοιου συστήματος συγκράτησης για παιδιά με τη ράβδο διαμέτρου 100 mm και πληρούνται όλα τα κριτήρια αποτελεσματικότητας, θα διεξαχθεί μια επιπλέον δυναμική δοκιμή (μετωπική πρόσκρουση) με το βαρύτερο ανδρείκελο προοριζόμενο για το εν λόγω σύστημα συγκράτησης και χωρίς τη ράβδο διαμέτρου 100 mm· οι προδιαγραφές για την εν λόγω δοκιμή συνίστανται στην ικανοποίηση όλων των κριτηρίων εκτός εκείνων που αφορούν τη μετατόπιση προς τα εμπρός.
 Εικόνα 4
 Διάταξη δοκιμής συστήματος συγκράτησης για παιδιά με μέτωπο προς τα πίσω, εκτός εκείνων της ομάδας 0, μη στηριζόμενου επί του ταμπλό
 7.1.4.4.2.
 Συστήματα συγκράτησης για παιδιά της κατηγορίας «ειδικού οχήματος»: όταν υποβάλλονται σε δοκιμή σε πλήρες όχημα ή σε κέλυφος του αμαξώματος οχήματος, η κεφαλή δεν θα έρχεται σε επαφή με κανένα τμήμα του οχήματος. Ωστόσο, αν υπάρχει επαφή, η ταχύτητα πρόσκρουσης της κεφαλής θα είναι μικρότερη από 24 km/h και το τμήμα που έρχεται σε επαφή θα πληροί τις προδιαγραφές της δοκιμής απορρόφησης ενέργειας που καθορίζονται στο παράρτημα 4 του κανονισμού αριθ. 21. Στις δοκιμές με πλήρη οχήματα, θα είναι δυνατή η μετακίνηση, έπειτα από τη δοκιμή, των ανδρεικέλων από το σύστημα συγκράτησης χωρίς τη χρήση εργαλείων.
 7.1.5. Αντοχή στη θερμοκρασία
 7.1.5.1.
 Συναρμογές πόρπης, συσπειρωτήρες, διατάξεις προσαρμογής και μηχανισμοί ασφαλίσεως που ενδέχεται να επηρεαστούν από τη θερμοκρασία, θα υπόκεινται στη δοκιμή θερμοκρασίας που καθορίζεται στο σημείο 8.2.8 κατωτέρω.
 7.1.5.2.
 Έπειτα από τη δοκιμή θερμοκρασίας στην οποία υπεβλήθησαν σύμφωνα με το σημείο 8.2.8.1, δεν πρέπει να εμφανίζεται αφ' ενός ουδεμία αλλοίωση ικανή να βλάψει την καλή λειτουργία του συστήματος συγκράτησης για παιδιά όταν τα εξαρτήματα εξετάζονται δια γυμνού οφθαλμού από έναν εξειδικευμένο παρατηρητή.
 7.2. Ισχύουσες σε μεμονωμένα στοιχεία του συστήματος συγκράτησης διατάξεις
 7.2.1. Πόρπη
 7.2.1.1.
 Η πόρπη πρέπει να έχει σχεδιασθεί κατά τρόπο ώστε να αποκλείεται κάθε δυνατότητα εσφαλμένης χρήσεως. Τούτο σημαίνει, μεταξύ άλλων, ότι η πόρπη δεν πρέπει να δύναται να παραμένει σε θέση ημίκλειστη· δεν πρέπει να είναι δυνατή η κατά λάθος ανταλλαγή των τμημάτων της πόρπης όταν αυτή είναι ασφαλισμένη· η πόρπη πρέπει να ασφαλίζει μόνον όταν όλα τα μέρη της έχουν εμπλακεί. Τα σημεία όπου η πόρπη έρχεται σε επαφή με το παιδί, δεν θα έχουν πλάτος μικρότερο από το ελάχιστο πλάτος του ιμάντα σύμφωνα με το σημείο 7.2.4.1.1 κατωτέρω. Το εν λόγω σημείο δεν εφαρμόζεται στις συναρμογές ζωνών που έχουν ήδη εγκριθεί δυνάμει του κανονισμού αριθ. 16 της ΟΕΕ/ΗΕ ή ισοδύναμο ισχύον


text:
πρότυπο. Στην περίπτωση «συστήματος συγκράτησης ειδικών αναγκών», μόνον η πόρπη του πρωτεύοντος μέσου συγκράτησης πρέπει να πληροί τις προδιαγραφές των στοιχείων 7.2.1.1 έως και 7.2.1.9.
 7.2.1.2.
 Η πόρπη, ακόμα και όταν τελεί υπό σε φόρτιση, πρέπει να παραμένει κλειστή οποιαδήποτε και εάν είναι η θέση της. Πρέπει να είναι εύκολο να χρησιμοποιηθεί και να πιαστεί. Η πόρπη πρέπει να απασφαλίζεται δια πιέσεως είτε επί ενός κομβίου είτε επί ενός παρόμοιου μηχανισμού. Η επιφάνεια επί της οποίας η πίεση αυτή πρέπει να εφαρμόζεται πρέπει να έχει, στην πραγματική θέση απασφαλίσεως και όταν προβάλλεται σε επίπεδο κάθετο στην αρχική κατεύθυνση της κίνησης της πόρπης: για τους ενσφηνωμένους μηχανισμούς μια ελαχίστη επιφάνεια 4,5 cm2 και ένα ελάχιστο πλάτος 15 mm· για τους μη ενσφηνωμένους μηχανισμούς μια ελαχίστη επιφάνεια 2,5 cm2 και ένα ελάχιστο πλάτος 10 mm. Το πλάτος της πρέπει να είναι η μικρότερη από τις δύο διαστάσεις που σχηματίζουν την προδιαγραφόμενη.
 7.2.1.3.
 Η επιφάνεια αυτή πρέπει να είναι ερυθρού χρώματος. Κανένα άλλο τμήμα της πόρπης δεν πρέπει να είναι του χρώματος αυτού.
 7.2.1.4.
 Θα είναι δυνατή η απασφάλιση του παιδιού από το σύστημα συγκράτησης με έναν απλό χειρισμό μιας πόρπης. Για τις ομάδες 0 και 0+ επιτρέπεται η απομάκρυνση του παιδιού μαζί με συστήματα όπως πορτ-μπεμπέ/βρεφική κούνια/μηχανισμούς συγκράτησης πορτ-μπεμπέ αν το σύστημα συγκράτησης για παιδιά μπορεί να απασφαλιστεί με τον χειρισμό κατά το μέγιστο δύο πορπών.
 7.2.1.4.1.
 Η σύνδεση μέσω καρφιτσών μεταξύ των ιμάντων ώμων ζώνης τύπου σαγής δεν θεωρείται ότι πληροί την απαίτηση το ενός χειρισμού του σημείου 7.2.1.4 ανωτέρω.
 7.2.1.5.
 Για τις ομάδες II και III, η πόρπη θα βρίσκεται σε τέτοια θέση ώστε να βρίσκεται εντός του βεληνεκούς των χειρών του παιδιού. Επιπλέον, για όλες τις ομάδες, θα βρίσκεται σε τέτοια θέση ώστε ο σκοπός και ο τρόπος λειτουργίας της να είναι άμεσα εμφανείς στον διασώστη σε περίπτωση έκτακτης ανάγκης.
 7.2.1.6.
 Η απασφάλιση της πόρπης θα επιτρέπει στην απομάκρυνση του παιδιού ανεξαρτήτως του «καθίσματος», του «στηρίγματος του καθίσματος» ή του «προστατευτικού από τις κρούσεις», αν υπάρχουν, και αν το σύστημα περιλαμβάνει ιμάντα μεταξύ των ποδιών, τότε αυτός θα απασφαλίζεται με τον χειρισμό της ίδιας πόρπης.
 7.2.1.7.
 Η πόρπη πρέπει να δύναται να αντέχει στις προδιαγραφές λειτουργίας της δοκιμής θερμοκρασίας του σημείου 8.2.8.1 και σε επαναλαμβανόμενες ενέργειες, και πρέπει, πριν από τη δυναμική δοκιμή που υποδεικνύεται στο σημείο 8.1.3, να υποστεί 5 000 ± 5 κύκλους ανοίγματος και κλεισίματος υπό κανονικές συνθήκες χρήσης.
 7.2.1.8.
 Η πόρπη θα υποβληθεί στις ακόλουθες δοκιμές ανοίγματος:
 7.2.1.8.1. Δοκιμή υπό φόρτιση
 7.2.1.8.1.1.
 Για την εν λόγω δοκιμή θα χρησιμοποιείται ένα σύστημα συγκράτησης για παιδιά που έχει ήδη υποβληθεί στη δυναμική δοκιμασία που περιγράφεται στο σημείο 8.1.3 κατωτέρω.
 7.2.1.8.1.2.
 Η αναγκαία δύναμη για να ανοιχθεί η πόρπη, κατά τη δοκιμή που προβλέπεται στο σημείο 8.2.1.1 δεν πρέπει να υπερβαίνει τα 80 N.
 7.2.1.8.2. Δοκιμή άνευ φόρτισης
 7.2.1.8.2.1.
 Για αυτήν τη δοκιμή θα χρησιμοποιηθεί πόρπη που δεν έχει προηγουμένως υποβληθεί σε φόρτιση. Η αναγκαία δύναμη για να ανοιχθεί η πόρπη όταν δεν βρίσκεται υπό φόρτιση θα είναι της τάξης των 40-80 N στις δοκιμές που αναφέρονται στο


text:
σημείο 8.2.1.2 κατωτέρω.
 7.2.1.9. Αντοχή
 7.2.1.9.1.
 Κατά τη διάρκεια της δοκιμής του σημείου 8.2.1.3.2 κανένα τμήμα της πόρπης ή των παρακείμενων ιμάντων δεν πρέπει να θραυστεί ή να αποσπαστεί.
 7.2.1.9.2.
 Η πόρπη ζώνης τύπου σαγής για τις ομάδες μάζας 0 και 0+ θα αντέχει σε φόρτιση 4 000 N.
 7.2.1.9.3.
 Η πόρπη ζώνης τύπου σαγής για την ομάδα μάζας Ι και άνω θα αντέχει σε φόρτιση 10 000 N.
 7.2.1.9.4.
 Η αρμόδια αρχή μπορεί να μην απαιτήσει τη διεξαγωγή της δοκιμής αντοχής, αν τα ήδη διαθέσιμα στοιχεία καθιστούν την εν λόγω δοκιμή πλεονάζουσα+.
 7.2.2. Μηχανισμός ρυθμίσεως
 7.2.2.1.
 Το εύρος των ρυθμίσεων πρέπει να είναι επαρκές ώστε να επιτρέπει τη σωστή ρύθμιση του συστήματος συγκράτησης για παιδιά σε όλα τα ανδρείκελα της ομάδας βάρους για την οποία προορίζεται καθώς και την ικανοποιητική εγκατάσταση σε όλα τα καθορισμένα μοντέλα οχήματος.
 7.2.2.2.
 Όλοι οι μηχανισμοί ρυθμίσεως θα είναι του τύπου «ταχείας ρυθμίσεως», εκτός των μηχανισμών ρυθμίσεως που χρησιμοποιούνται μόνον για την αρχική εγκατάσταση του συστήματος συγκράτησης στο όχημα, οι οποίοι μπορούν να είναι διαφορετικού τύπου.
 7.2.2.3.
 Τα συστήματα του τύπου «ταχείας ρυθμίσεως» θα είναι προσιτοί όταν το σύστημα συγκράτησης για παιδιά είναι σωστά εγκατεστημένο και το παιδί ή το ανδρείκελο είναι στη θέση του.
 7.2.2.4.
 Ένα σύστημα του τύπου «ταχείας ρυθμίσεως» θα προσαρμόζεται εύκολα στη σωματική διάπλαση του παιδιού. Ιδίως, όταν η δοκιμή πραγματοποιείται σύμφωνα με το σημείο 8.2.2.1, η απαραίτητη δύναμη για να λειτουργήσει ο μηχανισμός χειροκίνητου ρυθμίσεως δεν πρέπει να υπερβαίνει τα 50 N.
 7.2.2.5.
 Δύο δείγματα των μηχανισμών ρυθμίσεως των συστημάτων συγκράτησης για παιδιά θα υποβληθούν σε δοκιμές σύμφωνα με τις προδιαγραφές λειτουργίας της δοκιμής θερμοκρασίας των στοιχείων 8.2.8.1 και 8.2.3 κατωτέρω.
 7.2.2.5.1.
 Η ολίσθηση του ιμάντα δεν πρέπει να υπερβαίνει τα 25 mm ανά μηχανισμό ρυθμίσεως και τα 40 mm για όλους τους μηχανισμούς ρυθμίσεως.
 7.2.2.6.
 Ο μηχανισμός δεν πρέπει να θραυστεί ή να αποσπαστεί όταν υποβάλλεται στη δοκιμή σύμφωνα με το σημείο 8.2.2.1 κατωτέρω.
 7.2.2.7.
 Ένας μηχανισμός ρυθμίσεως που βρίσκεται απευθείας εγκατεστημένος στο σύστημα συγκράτησης για παιδιά πρέπει να δύναται να αντέχει σε επαναλαμβανόμενες ενέργειες, και πρέπει, πριν από τη δυναμική δοκιμή που υποδεικνύεται στο σημείο 8.1.3, να υποστεί δοκιμασία 5 000 ± 5 κύκλων σύμφωνα με το σημείο 8.2.7.
 7.2.3. Συσπειρωτήρες
 7.2.3.1. Συσπειρωτήρες αυτόματης ασφαλίσεως
 7.2.3.1.1.
 Ο ιμάντας μιας ζώνης ασφαλείας που είναι εξοπλισμένος με συσπειρωτήρα αυτόματης ασφαλίσεως δεν εκτυλίσσεται για μήκος μεγαλύτερο των 30 mm μεταξύ των θέσεων ασφαλίσεως του συσπειρωτήρα. Μετά μία κίνηση του φέροντος προς τα οπίσω, η ζώνη πρέπει είτε να παραμένει στην αρχική της θέση είτε να επανέλθει αυτόματα στη θέση αυτή ως συνέπεια των κινήσεων προς τα εμπρός του χρησιμοποιούντος.
 7.2.3.1.2.
 Αν ο συσπειρωτήρας αποτελεί τμήμα μιας ζώνης κάτω του υπογαστρίου, η δύναμη επανατυλίξεως του ιμάντα δεν πρέπει να είναι κατώτερη των 7 N, της δυνάμεως αυτής μετρουμένης επί του ελευθέρου μήκους μεταξύ του ανδρεικέλου και του συσπειρωτήρα σύμφωνα με το σημείο 8.2.4.1 κατωτέρω. Αν ο συσπειρωτήρας αποτελεί τμήμα μιας διαγωνίου ζώνης η δύναμη επανατυλίξεως του ιμάντα δεν πρέπει να είναι κατώτερη των 2 N και δεν πρέπει να υπερβαίνει τα


text:
7 N όταν μετριέται με έναν ανάλογο τρόπο. Αν ο ιμάντας διέρχεται από έναν άξονα μεταδόσεως ή μία τροχαλία, η δύναμη επανατυλίξεως πρέπει να μετρηθεί επί του ελευθέρου μήκους μεταξύ του ανδρεικέλου και του άξονα μεταδόσεως ή της τροχαλίας. Αν το σύνολο περιέχει ένα χειροκίνητο ή αυτόματο μηχανισμό που εμποδίζει τον ιμάντα να επανατυλιχθεί πλήρως, ο μηχανισμός αυτός δεν πρέπει να ευρίσκεται σε λειτουργία κατά την εκτίμηση της δυνάμεως επανατυλίξεως.
 7.2.3.1.3.
 Ο ιμάντας πρέπει να εκτυλιχθεί από το συσπειρωτήρα και να αφεθεί να επανατυλιχθεί σύμφωνα με τη μέθοδο που περιγράφεται στο σημείο 8.2.4.2, μέχρις ότου συμπληρωθεί μία σειρά 5 000 κύκλων εκτυλίξεως και επανατυλίξεως. Ο συσπειρωτήρας πρέπει εν συνεχεία να υποβληθεί στις συνθήκες της δοκιμής θερμοκρασίας που παρέχονται στο σημείο 8.2.8.1 και στη δοκιμασία διαβρώσεως που προβλέπεται στο σημείο 8.1.1, στη συνέχεια στη δοκιμή αντοχής στη σκόνη που περιγράφεται στο σημείο 8.2.4.5. Πρέπει στη συνέχεια να υποστεί κατά ικανοποιητικό τρόπο μία άλλη σειρά 5 000 κύκλων εκτυλίξεων και επανατυλίξεων. Έπειτα από τις παραπάνω δοκιμές ο συσπειρωτήρας πρέπει να ικανοποιεί τις προδιαγραφές των στοιχείων 7.2.3.1.1 και 7.2.3.1.2 ανωτέρω.
 7.2.3.2. Συσπειρωτήρες κατεπείγουσας ασφαλίσεως
 7.2.3.2.1.
 Ένας συσπειρωτήρας κατεπείγουσας ασφαλίσεως πρέπει να ικανοποιεί τις ακόλουθες συνθήκες όταν δοκιμάζεται σύμφωνα με τις προδιαγραφές του σημείου 8.2.4.3.
 7.2.3.2.1.1.
 Πρέπει να ασφαλίζει για μία τιμή επιβραδύνσεως του οχήματος ίση προς 0,45 g.
 7.2.3.2.1.2.
 Δεν πρέπει να ασφαλίζει για μία τιμή επιταχύνσεως του ιμάντα, που μετράται κατά τη διεύθυνση εξαγωγής αυτού κατώτερη των 0,8 g.
 7.2.3.2.1.3.
 Δεν πρέπει να ασφαλίζει όταν εκτρέπεται κατά 12o ή λιγότερο σε οποιαδήποτε διεύθυνση από τη θέση εγκαταστάσεως που υποδεικνύεται από τον κατασκευαστή του.
 7.2.3.2.1.4.
 Πρέπει να ασφαλίζει όταν εκτρέπεται κατά 27o ή περισσότερο σε οποιαδήποτε διεύθυνση από τη θέση εγκαταστάσεως που υποδεικνύεται από τον κατασκευαστή του.
 7.2.3.2.2.
 Στις περιπτώσεις όπου η λειτουργία ενός συσπειρωτήρα εξαρτάται από εξωτερικό σήμα ή πηγή τροφοδοσίας, ο σχεδιασμός του θα εξασφαλίζει την αυτόματη ασφάλισή του σε περίπτωση βλάβης ή διακοπής του εν λόγω σήματος ή της πηγής τροφοδοσίας.
 7.2.3.2.3.
 Ένας συσπειρωτήρας κατεπειγούσης ασφαλίσεως πολλαπλής ευαισθησία θα πληροί τις ανωτέρω προδιαγραφές. Επιπλέον, εάν ένας από τους παράγοντες ευαισθησίας συνδέεται με την εξαγωγή του ιμάντα, πρέπει να ασφαλίζει αν η επιτάχυνση του ιμάντα είναι ίση των 1,5 g, της επιταχύνσεως αυτής μετρουμένης κατά τη διεύθυνση εξαγωγής του ιμάντα.
 7.2.3.2.4.
 Κατά τη διάρκεια των δοκιμών που υποδεικνύονται στα σημεία 7.2.3.2.1.1 και 7.2.3.2.3 ανωτέρω, μήκος του ιμάντα που δύναται να εκτυλιχθεί πριν να ασφαλίσει ο συσπειρωτήρας δεν πρέπει να υπερβαίνει τα 50 mm εκκινώντας από το μήκος που προβλέπεται στο σημείο 8.2.4.3.1. Στη δοκιμή που αναφέρεται στο σημείο 7.2.3.2.1.2 ανωτέρω, η ασφάλιση δεν λαμβάνει χώρα κατά τη διάρκεια τουλάχιστον των 50 πρώτων χιλιοστομέτρων εκτυλίξεως του ιμάντα εκκινώντας εκ του μήκους που προβλέπεται στο σημείο 8.2.4.3.1 κατωτέρω.
 7.2.3.2.5.
 Αν ο συσπειρωτήρας αποτελεί τμήμα μιας ζώνης κάτω του υπογαστρίου, η δύναμη επανατυλίξεως του ιμάντα δεν πρέπει να είναι κατώτερη των 7 N, της δυνάμεως αυτής μετρουμένης επί του ελευθέρου μήκους μεταξύ του ανδρεικέλου και του συσπειρωτήρα, σύμφωνα με το σημείο 8.2.4.1 κατωτέρω. Αν ο συσπειρωτήρας αποτελεί τμήμα μιας διαγωνίου ζώνης η δύναμη επανατυλίξεως


text:
του ιμάντα δεν πρέπει να είναι κατώτερη των 2 N και δεν πρέπει να υπερβαίνει τα 7 N όταν μετριέται με έναν ανάλογο τρόπο. Αν ο ιμάντας διέρχεται από έναν άξονα μεταδόσεως ή μία τροχαλία, η δύναμη επανατυλίξεως πρέπει να μετρηθεί επί του ελευθέρου μήκους μεταξύ του ανδρεικέλου και του άξονα μεταδόσεως ή της τροχαλίας. Αν το σύνολο περιέχει ένα χειροκίνητο ή αυτόματο μηχανισμό που εμποδίζει τον ιμάντα να επανατυλιχθεί πλήρως, ο μηχανισμός αυτός δεν πρέπει να ευρίσκεται σε λειτουργία κατά την εκτίμηση της δυνάμεως επανατυλίξεως.
 7.2.3.2.6.
 Ο ιμάντας πρέπει να εκτυλιχθεί από το συσπειρωτήρα και να αφεθεί να επανατυλιχθεί σύμφωνα με τη μέθοδο που περιγράφεται στο σημείο 8.2.4.2, μέχρις ότου συμπληρωθεί μία σειρά 40 000 κύκλων εκτυλίξεως και επανατυλίξεως. Ο συσπειρωτήρας πρέπει εν συνεχεία να υποβληθεί στις συνθήκες της δοκιμής θερμοκρασίας που παρέχονται στο σημείο 8.2.8.1 και στη δοκιμασία διαβρώσεως που προβλέπεται στο σημείο 8.1.1, στη συνέχεια στη δοκιμή αντοχής στη σκόνη που περιγράφεται στο σημείο 8.2.4.5. Πρέπει στη συνέχεια να υποστεί κατά ικανοποιητικό τρόπο μία άλλη σειρά 5 000 κύκλων εκτυλίξεων και επανατυλίξεων (συνολικά 45 000 εκτυλίξεις και επανατυλίξεις). Έπειτα από τις παραπάνω δοκιμές ο συσπειρωτήρας πρέπει να ικανοποιεί τις προδιαγραφές των στοιχείων 7.2.3.2.1 έως 7.2.3.2.5 ανωτέρω.
 7.2.4. Ιμάντες
 7.2.4.1. Πλάτος
 7.2.4.1.1.
 Το ελάχιστο πλάτος των ιμάντων των συστημάτων συγκράτησης για παιδιά που έρχονται σε επαφή με το ανδρείκελο πρέπει να είναι 25 mm για τις ομάδες 0, 0+ και I, και 38 mm για τις ομάδες II και III. Η μέτρηση αυτή πρέπει να πραγματοποιηθεί κατά τη δοκιμή αντοχής στη θραύση που προδιαγράφεται στο σημείο 8.2.5.1, χωρίς παύση της λειτουργίας της μηχανής και υπό φόρτιση ίση με 75 % της φόρτισης θραύσης του ιμάντα.
 7.2.4.2. Αντοχή μετά από προσαρμογή στη θερμοκρασία και την υγρασία του περιβάλλοντος
 7.2.4.2.1.
 Για τα δύο δείγματα ιμάντων που προετοιμάζονται σύμφωνα με το σημείο 8.2.5.2.1, η φόρτιση θραύσεως του ιμάντα θα προσδιορίζεται σύμφωνα με το σημείο 8.2.5.1.2 κατωτέρω.
 7.2.4.2.2.
 Η διαφορά μεταξύ των φορτίσεων θραύσεως των δύο δειγμάτων δεν πρέπει να υπερβαίνει τα 10 % της μεγαλυτέρας μετρουμένης φορτίσεως θραύσεως.
 7.2.4.3. Αντοχή μετά από ειδική προετοιμασία
 7.2.4.3.1.
 Για τα δύο δείγματα ιμάντων που προετοιμάζονται σύμφωνα με μία από τις διατάξεις του σημείου 8.2.5.2 (με την εξαίρεση του σημείου 8.2.5.1), η φόρτιση θραύσεως του ιμάντα πρέπει να είναι τουλάχιστον ίση με το 75 % της μέσης τιμής των φορτίσεων που προσδιορίζονται στη δοκιμή που προβλέπεται στο σημείο 8.2.5.1 κατωτέρω.
 7.2.4.3.2.
 Επιπλέον, η φόρτιση θραύσεως δεν θα είναι μικρότερη των 3,6 kN για τα συστήματα συγκράτησης των ομάδων 0, 0+ και I, των 5 kN για εκείνα της ομάδας II, και των 7,2 kN για εκείνα της ομάδας III.
 7.2.4.3.3.
 Η τεχνική υπηρεσία δύναται να παραλείψει μία ή περισσότερες από τις δοκιμές αυτές, αν η σύνθεση του υλικού που χρησιμοποιείται ή οι διαθέσιμες πληροφορίες τις καθιστούν περιττές.
 7.2.4.3.4.
 Η διαδικασία φθοράς δια τριβής του τύπου 1 που ορίζεται στο σημείο 8.2.5.2.6 θα διεξάγεται μόνον όταν το αποτέλεσμα της δοκιμής μικροολισθήσεως που ορίζεται στο σημείο 8.2.3 κατωτέρω είναι μεγαλύτερο του 50 % του ορίου που καθορίζεται


text:
στο σημείο 7.2.2.5.1 ανωτέρω.
 7.2.4.4.
 Δεν θα είναι δυνατή η έλξη του συνόλου του ιμάντα δια μέσω μηχανισμών ρυθμίσεως, πορπών ή σημείων αγκυρώσεως.
 7.2.5. Μηχανισμός ασφαλίσεως
 7.2.5.1.
 Ο μηχανισμός ασφαλίσεως πρέπει να είναι μονίμως προσαρτημένος στο σύστημα συγκράτησης για παιδιά.
 7.2.5.2.
 Το σύστημα ασφαλίσεως δεν πρέπει να βλάπτει την αντοχή της ζώνης ενήλικα και να υποβάλλεται στις συνθήκες λειτουργίας της δοκιμής θερμοκρασίας που παρατίθενται στο σημείο 8.2.8.1.
 7.2.5.3.
 Ο μηχανισμός ασφαλίσεως δεν πρέπει να εμποδίζει την εύκολη απομάκρυνση του παιδιού.
 7.2.5.4. Μηχανισμοί κλάσης Α.
 Η ολίσθηση του πλέγματος δεν θα υπερβαίνει τα 25 mm έπειτα από τη δοκιμή που προσδιορίζεται στο σημείο 8.2.6.1 κατωτέρω.
 7.2.5.5. Μηχανισμοί κλάσης Β.
 Η ολίσθηση του πλέγματος δεν θα υπερβαίνει τα 25 mm έπειτα από τη δοκιμή που προσδιορίζεται στο σημείο 8.2.6.2 κατωτέρω.
 7.2.6. Προδιαγραφές για τα εξαρτήματα στερεώσεως ISOFIX
 Τα «εξαρτήματα στερεώσεως ISOFIX» και οι δείκτες ασφάλισης πρέπει να αντέχουν επαναλαμβανόμενη χρήση και πρέπει να υποβάλλονται, πριν από τη διεξαγωγή της δυναμικής δοκιμής που προβλέπεται στο σημείο 8.1.3, σε δοκιμή που περιλαμβάνει 2 000 ± 5 κύκλους ανοίγματος και κλεισίματος υπό κανονικές συνθήκες χρήσης.
 8. ΠΕΡΙΓΡΑΦΗ ΔΟΚΙΜΩΝ (6)
 8.1. Δοκιμές του συνόλου του συστήματος συγκράτησης
 8.1.1. Διάβρωση
 8.1.1.1.
 Τα μεταλλικά τμήματα του συστήματος συγκράτησης για παιδιά πρέπει να τοποθετηθούν εντός ενός θαλάμου δοκιμής, όπως υποδεικνύεται στο παράρτημα 4. Στην περίπτωση συστήματος συγκράτησης περιέχοντος ένα συσπειρωτήρα, ο ιμάντας πρέπει να έχει εκτυλιχθεί καθ' όλο το μήκος του, εκτός 100 ± 3 mm. Εκτός από σύντομες διακοπές που δύνανται να αποδειχθούν απαραίτητες, παραδείγματος χάρη για τον έλεγχο και την πρόσθεση διαλύσεως άλατος, η δοκιμή εκθέσεως πρέπει να συνεχισθεί χωρίς διακοπή κατά τη διάρκεια μιας περιόδου 50 ±0,5 ωρών.
 8.1.1.2.
 Κατά την ολοκλήρωση της δοκιμής εκθέσεως, τα μεταλλικά τμήματα του συστήματος συγκράτησης για παιδιά πρέπει να πλυθούν μετά προσοχής ή να εμβαπτισθούν σε ρέον διαυγές ύδωρ σε θερμοκρασία που δεν υπερβαίνει τους 38 oC για να αφαιρεθεί κάθε απόθεση άλατος που θα μπορούσε να σχηματισθεί και εν συνεχεία να τεθεί προς ξήρανση σε θερμοκρασία περιβάλλοντος 18 έως 25 oC για 24 ± 1 ώρες πριν από τη σύμφωνα προς το ανωτέρω σημείο 7.1.1.2 εξέταση.
 8.1.2. Ανατροπή
 8.1.2.1.
 Το ανδρείκελο θα τοποθετηθεί στα συστήματα συγκράτησης που έχουν εγκατασταθεί σύμφωνα με αυτόν τον κανονισμό και λαμβάνοντας υπόψη τις οδηγίες του κατασκευαστή και με την τυπική χαλάρωση που προσδιορίζεται στο σημείο 8.1.3.6 κατωτέρω.
 8.1.2.2.
 Το σύστημα συγκράτησης θα στερεωθεί στο κάθισμα δοκιμής ή του οχήματος. Το σύνολο του καθίσματος θα περιστραφεί γύρω από οριζόντιο άξονα που περιλαμβάνεται στο μέσο επίμηκες επίπεδο του καθίσματος μέσω γωνίας 360o με ταχύτητα 2-5 μοιρών/δευτερόλεπτο. Για τους σκοπούς της παρούσας δοκιμής, τα συστήματα που προορίζονται για χρήση σε ειδικά οχήματα δύναται να προσαρτώνται στο κάθισμα δοκιμής που περιγράφεται στο παράρτημα 6.
 8.1.2.3.
 Η εν λόγω δοκιμή θα πραγματοποιηθεί εκ νέου με περιστροφή προς την αντίθετη κατεύθυνση, έπειτα από την αντικατάσταση του ανδρεικέλου στην αρχική του θέση, αν χρειαστεί. Με τον άξονα περιστροφής στο οριζόντιο επίπεδο και σε γωνία 90o προς εκείνο των δύο προηγούμενων δοκιμών, η διαδικασία θα επαναληφθεί και προς τις δύο κατευθύνσεις περιστροφής.


text:
8.1.2.4.
 Οι εν λόγω δοκιμές θα πραγματοποιούνται χρησιμοποιώντας τόσο το μικρότερο όσο και το μεγαλύτερο κατάλληλο ανδρείκελο της ομάδας ή των ομάδων για τις οποίες προορίζεται το σύστημα συγκράτησης.
 8.1.3. Δυναμικές δοκιμές
 8.1.3.1. Δοκιμές στην άμαξα και το κάθισμα δοκιμής
 8.1.3.1.1. Μέτωπο προς τα εμπρός
 8.1.3.1.1.1.
 Η άμαξα και το κάθισμα δοκιμής που χρησιμοποιούνται στη δυναμική δοκιμή θα πληρούν τις προδιαγραφές του παραρτήματος 6 του παρόντος κανονισμού, και η διαδικασία εγκατάστασης της δυναμικής δοκιμής προσκρούσεως θα είναι σύμφωνη με το παράρτημα 21.
 8.1.3.1.1.2.
 Η άμαξα θα παραμένει οριζόντια καθ’ όλη τη διάρκεια της επιβράδυνσης.
 8.1.3.1.1.3
 Η επιβράδυνση της άμαξας επιτυγχάνεται με τη χρήση του υποδεικνυόμενου στο παράρτημα 6 μηχανισμού ή κάθε άλλου μηχανισμού που δίνει ισοδύναμα αποτελέσματα. Η συσκευή πρέπει να είναι σύμφωνη με τις επιδόσεις που υποδεικνύονται στο σημείο 8.1.3.4 και στο παράρτημα 7 του παρόντος κανονισμού.
 8.1.3.1.1.4.
 Θα λαμβάνονται οι ακόλουθες μετρήσεις:
 8.1.3.1.1.4.1.
 ταχύτητα της άμαξας αμέσως πριν από την πρόσκρουση·
 8.1.3.1.1.4.2.
 απόσταση ακινητοποίησης·
 8.1.3.1.1.4.3.
 η μετατόπιση της κεφαλής του ανδρεικέλου στο κάθετο και οριζόντιο επίπεδο για τις ομάδες I, II και III και για τις ομάδες 0 και 0+ η μετατόπιση του ανδρεικέλου χωρίς να λαμβάνονται υπόψη τα άκρα του·
 8.1.3.1.1.4.4.
 η επιτάχυνση του θώρακα σε τρεις αμοιβαία κατακόρυφες κατευθύνσεις, εκτός για το ανδρείκελο νεογνού·
 8.1.3.1.1.4.5.
 οποιαδήποτε ορατά σημεία διείσδυσης του πήλινου ομοιώματος της κοιλίας (βλέπε σημείο 7.1.4.3.1), εκτός του ανδρεικέλου νεογνού.
 8.1.3.1.1.5.
 Έπειτα από την πρόσκρουση, το σύστημα συγκράτησης για παιδιά θα υποβάλλεται σε έναν οπτικό έλεγχο άνευ ανοίγματος της πόρπης για να διαπιστωθεί αν υπάρχει βλάβη ή ρήξη.
 8.1.3.1.2. Μέτωπο προς τα πίσω
 8.1.3.1.2.1.
 Θα πραγματοποιείται περιστροφή του καθίσματος δοκιμής κατά 180o κατά τη διεξαγωγή δοκιμής σύμφωνα με τις προδιαγραφές της δοκιμής οπίσθιας πρόσκρουσης.
 8.1.3.1.2.2.
 Κατά τη δοκιμή συστήματος συγκράτησης για παιδιά με μέτωπο προς τα πίσω που προορίζεται για χρήση στο εμπρόσθιο κάθισμα, το ταμπλό του οχήματος θα αντιπροσωπεύεται από άκαμπτη ράβδο προσαρτημένη στην άμαξα κατά τρόπο ώστε όλη η απορρόφηση ενέργειας να λαμβάνει χώρα στο σύστημα συγκράτησης για παιδιά.
 8.1.3.1.2.3.
 Οι συνθήκες επιβράδυνσης θα ικανοποιούν τις προδιαγραφές του σημείου 8.1.3.4 κατωτέρω.
 8.1.3.1.2.4.
 Οι μετρήσεις που θα διεξάγονται θα είναι παρόμοιες με εκείνες των στοιχείων 8.1.3.1.1.4 έως 8.1.3.1.1.4.5 ανωτέρω.
 8.1.3.1.2.5.
 Έπειτα από την πρόσκρουση, το σύστημα συγκράτησης για παιδιά θα υποβάλλεται σε έναν οπτικό έλεγχο άνευ ανοίγματος της πόρπης για να διαπιστωθεί αν υπάρχει βλάβη ή ρήξη.
 8.1.3.2. Δοκιμές σε άμαξα και κέλυφος του αμαξώματος του οχήματος
 8.1.3.2.1 Μέτωπο προς τα εμπρός
 8.1.3.2.1.1
 μέθοδος που χρησιμοποιείται για τη συγκράτηση του οχήματος κατά τη διάρκεια της δοκιμής δεν πρέπει να έχει ως αποτέλεσμα την ενίσχυση των αγκυρώσεων των καθισμάτων ή των ζωνών ασφαλείας που απαιτούνται για τη στερέωση του συστήματος συγκράτησης για παιδιά ή την ελάττωση της κανονικής παραμορφώσεως της δομής. Δεν θα χρησιμοποιηθεί κανένα τμήμα του οχήματος το οποίο, περιορίζοντας την προς τα εμπρός κίνηση του ανδρεικέλου, θα ελαττώσει τις φορτίσεις που επιβάλλονται επί του συστήματος συγκράτησης για παιδιά κατά τη διάρκεια της δοκιμής. Τα τμήματα της δομής που εξαιρούνται δύναται να αντικατασταθούν από τμήματα ισοδύναμου αντοχής, με τον όρο ότι δεν εμποδίζουν την


text:
κίνηση του ανδρεικέλου.
 8.1.3.2.1.2.
 Ένας μηχανισμός στερεώσεως θεωρείται ως ικανοποιητικός αν δεν έχει κανένα αποτέλεσμα επί μιας επιφανείας που καλύπτει ολόκληρο το πλάτος της δομής και αν το όχημα ή η δομή έχει εμπλακεί ή ακινητοποιηθεί έμπροσθεν σε μία απόσταση όχι μικρότερη των 500 mm από το σημείο αγκυρώσεως του συστήματος συγκράτησης. Όπισθεν, η δομή πρέπει να συγκρατηθεί σε μία ικανή απόσταση προς τα πίσω των σημείων αγκυρώσεως για να πληροί τις απαιτήσεις του σημείου 8.1.3.2.1.1 ανωτέρω.
 8.1.3.2.1.3.
 Το κάθισμα του οχήματος και το σύστημα συγκράτησης για παιδιά θα προσαρμόζονται και τοποθετούνται στη θέση που θεωρείται από την τεχνική υπηρεσία, την επιφορτισμένη με τις δοκιμές επικυρώσεως, ότι παρέχει τις πιο αντίξοες συνθήκες αντοχής τις συμβιβαστές με την εγκατάσταση του ανδρεικέλου εντός του οχήματος. Εντός του πρακτικού αναφέρονται οι θέσεις του ερεισίνωτου και του συστήματος συγκράτησης για παιδιά. Το ερεισίνωτο του καθίσματος, αν είναι ρυθμιζόμενης κλίσης, πρέπει να ασφαλισθεί σύμφωνα με τις εξειδικεύσεις του κατασκευαστή ή, ελλείψει τέτοιων εξειδικεύσεων, να ασφαλισθεί κατά τρόπο ώστε να σχηματίζει μία πραγματική γωνία όσον το δυνατόν πλησιέστερη προς 25o.
 8.1.3.2.1.4.
 Εκτός αν απαιτείται άλλως από τις οδηγίες προσαρμογής και χρήσης, το εμπρόσθιο κάθισμα θα τοποθετείται στην πλέον προωθημένη θέση κανονικής χρήσης για τα συστήματα συγκράτησης για παιδιά που προορίζονται για τα εμπρόσθια καθίσματα, και στην πλέον οπίσθια θέση για εκείνα που προορίζονται για τα οπίσθια καθίσματα.
 8.1.3.2.1.5.
 Οι συνθήκες επιβράδυνσης θα ικανοποιούν τις προδιαγραφές του σημείου 8.1.3.4 κατωτέρω. Το κάθισμα δοκιμής θα είναι το κάθισμα του οχήματος.
 8.1.3.2.1.6.
 Θα λαμβάνονται οι ακόλουθες μετρήσεις:
 8.1.3.2.1.6.1.
 ταχύτητα της άμαξας αμέσως πριν από την πρόσκρουση·
 8.1.3.2.1.6.2.
 απόσταση ακινητοποίησης·
 8.1.3.2.1.6.3.
 οποιαδήποτε επαφή της κεφαλής του ανδρεικέλου με το εσωτερικό του κελύφους του αμαξώματος·
 8.1.3.2.1.6.4
 η επιβράδυνση του θώρακα σε τρεις αμοιβαία κατακόρυφες κατευθύνσεις, εκτός του ανδρεικέλου νεογνού·
 8.1.3.2.1.6.5
 οποιαδήποτε ορατά σημεία διείσδυσης του πήλινου ομοιώματος της κοιλίας (βλέπε σημείο 7.1.4.3.1), εκτός του ανδρεικέλου νεογνού.
 8.1.3.2.1.7
 Έπειτα από την πρόσκρουση, το σύστημα συγκράτησης για παιδιά θα υποβάλλεται σε έναν οπτικό έλεγχο άνευ ανοίγματος της πόρπης για να διαπιστωθεί αν υπάρχει βλάβη.
 8.1.3.2.2 Μέτωπο προς τα πίσω
 8.1.3.2.2.1
 Για δοκιμές οπίσθιας προσκρούσεως, θα πραγματοποιείται περιστροφή του κελύφους του αμαξώματος κατά 180o στην άμαξα δοκιμής.
 8.1.3.2.2.2
 Οι προδιαγραφές είναι ίδιες με εκείνες της μετωπικής προσκρούσεως.
 8.1.3.3 Δοκιμή με το πλήρες όχημα
 8.1.3.3.1
 Οι συνθήκες επιβράδυνσης θα ικανοποιούν τις προδιαγραφές του σημείου 8.1.3.4 κατωτέρω.
 8.1.3.3.2.
 Ως προς τις δοκιμές μετωπικής προσκρούσεως, η διαδικασία θα είναι η περιγραφόμενη στο παράρτημα 9 του παρόντος κανονισμού.
 8.1.3.3.3
 Ως προς τις δοκιμές οπίσθιας προσκρούσεως, η διαδικασία θα είναι η περιγραφόμενη στο παράρτημα 10 του παρόντος κανονισμού.
 8.1.3.3.4
 Θα λαμβάνονται οι ακόλουθες μετρήσεις:
 8.1.3.3.4.1.
 ταχύτητα του οχήματος/κρουστικού σημείο αμέσως πριν από την πρόσκρουση·
 8.1.3.3.4.2
 οποιαδήποτε επαφή της κεφαλής του ανδρεικέλου (στην περίπτωση της ομάδας 0, το ανδρείκελο χωρίς να λαμβάνονται υπόψη τα άκρα) με το εσωτερικό του οχήματος·
 8.1.3.3.4.3
 η επιτάχυνση του θώρακα σε τρεις αμοιβαία κατακόρυφες κατευθύνσεις, εκτός του ανδρεικέλου νεογνού·
 8.1.3.3.4.4
 οποιαδήποτε ορατά σημεία διείσδυσης του πήλινου ομοιώματος της κοιλίας (βλέπε σημείο 7.1.4.3.1), εκτός του ανδρεικέλου νεογνού.
 8.1.3.3.5
 Τα εμπρόσθια καθίσματα, αν είναι ρυθμιζόμενης κλίσης, πρέπει


text:
να ασφαλιστούν σύμφωνα με τις εξειδικεύσεις του κατασκευαστή ή, ελλείψει τέτοιων εξειδικεύσεων, να ασφαλιστούν κατά τρόπο ώστε να σχηματίζουν μία πραγματική γωνία όσον το δυνατόν πλησιέστερη προς 25o.
 8.1.3.3.6.
 Έπειτα από την πρόσκρουση, το σύστημα συγκράτησης για παιδιά θα υποβάλλεται σε έναν οπτικό έλεγχο άνευ ανοίγματος της πόρπης για να διαπιστωθεί αν υπάρχει βλάβη ή ρήξη.
 8.1.3.4.
 Οι συνθήκες της δυναμικής δοκιμής συνοψίζονται στον πίνακα που ακολουθεί.
 ΜΕΤΩΠΙΚΗ ΠΡΟΣΚΡΟΥΣΗ
 ΟΠΙΣΘΙΑ ΠΡΟΣΚΡΟΥΣΗ
 Δοκιμή
 Σύστημα συγκράτησης
 Ταχύτητα
 (km/h)
 Παλμός δοκιμής
 Απόσταση ακινητοποίησης κατά τη δοκιμή (mm)
 Ταχύτητα
 (km/h)
 Παλμός δοκιμής
 Απόσταση ακινητοποίησης κατά τη δοκιμή (mm)
 Άμαξα με κάθισμα δοκιμής
 Μέτωπο προς τα εμπρός, εμπρόσθιων και οπίσθιων καθισμάτων, καθολικής, οιονεί καθολικής ή περιορισμένης κατηγορίας (7)
 50 + 0
 -2
 1
 650 ± 50
 —
 —
 —
 Μέτωπο προς τα πίσω, εμπρόσθιων και οπίσθιων καθισμάτων, καθολικής, οιονεί καθολικής ή περιορισμένης κατηγορίας (8)
 50 + 0
 -2
 1
 650 ± 50
 30 + 2
 -0
 2
 275 ± 25
 Αμάξωμα οχήματος επί άμαξας
 Μέτωπο προς τα εμπρός (7)
 50 + 0
 -2
 1 ή 3
 650 ± 50
 —
 —
 —
 Μέτωπο προς τα πίσω (8)
 50 + 2
 -2
 1 ή 3
 650 ± 50
 30 + 2
 -0
 2 ή 4
 275 ± 25
 Δοκιμή εμποδίου οχήματος
 Μέτωπο προς τα εμπρός
 50 + 0
 -2
 3
 Δεν προσδιορίζεται
 —
 —
 —
 Μέτωπο προς τα πίσω
 50 + 0
 -2
 3
 Δεν προσδιορίζεται
 30 + 2
 -0
 4
 Δεν προσδιορίζεται
 Σημείωση
 :
 Όλα τα συστήματα συγκράτησης για τις ομάδες 0 και 0+ θα υποβάλλονται σε δοκιμές σύμφωνα με τις συνθήκες «μετώπου προς τα πίσω» σε μετωπική και οπίσθια πρόσκρουση.
 Υπόμνημα:
 Παλμός δοκιμής αριθ. 1
 :
 Όπως περιγράφεται στο παράρτημα 7 — μετωπική πρόσκρουση.
 Παλμός δοκιμής αριθ. 2
 :
 Όπως περιγράφεται στο παράρτημα 7 — οπίσθια πρόσκρουση.
 Παλμός δοκιμής αριθ. 3
 :
 Παλμός επιβράδυνσης του οχήματος που υποβάλλεται σε μετωπική πρόσκρουση.
 Παλμός δοκιμής αριθ. 4
 :
 Παλμός επιβράδυνσης του οχήματος που υποβάλλεται σε οπίσθια πρόσκρουση.
 8.1.3.5. Συστήματα συγκράτησης για παιδιά που ενσωματώνουν τη χρήση επιπρόσθετων αγκυρώσεων
 8.1.3.5.1.
 Στην περίπτωση συστημάτων συγκράτησης για παιδιά που προορίζονται για χρήση σύμφωνα με το σημείο 2.1.2.3 και που ενσωματώνουν τη χρήση επιπρόσθετων αγκυρώσεων, η προδιαγραφή για δοκιμή μετωπικής προσκρούσεως σύμφωνα με το σημείο 8.1.3.4, θα ικανοποιείται ως εξής:
 8.1.3.5.2.
 για συστήματα με άνω ιμάντες σύνδεσης μικρού μήκους, που προορίζονται επί παραδείγματι για προσάρτηση στο οπίσθιο τραπεζίδιο για αντικείμενα, η άνω διάταξη αγκυρώσεως στην άμαξα δοκιμής θα είναι ως προσδιορίζεται στο προσάρτημα 3 του παραρτήματος 6·
 8.1.3.5.3.
 για συστήματα με άνω ιμάντες σύνδεσης μεγάλου μήκους, που προορίζονται επί παραδείγματι για προσάρτηση σε περιπτώσεις όπου δεν υπάρχει άκαμπτο τραπεζίδιο για αντικείμενα και όπου οι άνω ιμάντες σύνδεσης είναι προσαρτημένοι στο δάπεδο του οχήματος, οι αγκυρώσεις στην άμαξα δοκιμής θα είναι ως προσδιορίζεται στο προσάρτημα 3 του παραρτήματος 6·
 8.1.3.5.4.
 για συστήματα που προορίζονται για χρήση και με τις δύο διατάξεις, θα πραγματοποιούνται οι δοκιμές που καθορίζονται στα σημεία 8.1.3.5.2 και 8.1.3.5.3 με την εξαίρεση ότι μόνον το βαρύτερο ανδρείκελο θα χρησιμοποιείται στην περίπτωση δοκιμών που διεξάγονται σύμφωνα με τις προδιαγραφές


text:
του σημείου 8.1.3.5.3 ανωτέρω·
 8.1.3.5.5.
 για συστήματα με μέτωπο προς τα πίσω, η κατώτερη διάταξη αγκυρώσεων στην άμαξα δοκιμής θα είναι σύμφωνη με το προσάρτημα 3 του παραρτήματος 6.
 8.1.3.5.6.
 Για πορτ μπεμπέ στα οποία χρησιμοποιούνται επιπρόσθετοι ιμάντες που προσαρτώνται σε δύο ζώνες ασφαλείας ενήλικα και όπου η δύναμη εξισορρόπησης φορτίου πρέπει να ασκείται απευθείας μέσω της ζώνης ασφαλείας ενήλικα στην κάτω αγκύρωσή της, η αγκύρωση επί της άμαξας δοκιμής πρέπει να είναι αυτή που προβλέπεται στο παράρτημα 6 προσάρτημα 3 παράγραφος 7 (A1, B1). Η εγκατάσταση στον πάγκο δοκιμής πρέπει να πραγματοποιείται όπως περιγράφεται στο παράρτημα 21, σημείωση 5. Το σύστημα πρέπει να λειτουργεί σωστά ακόμη και με τις ζώνες ασφαλείας ενήλικα απασφαλισμένες και θεωρείται ότι εμπίπτει στην καθολική κατηγορία όταν συμμορφώνεται προς το σημείο 6.1.8.
 8.1.3.6. Ανδρείκελα δοκιμών
 8.1.3.6.1.
 Το σύστημα συγκράτησης για παιδιά και το ανδρείκελο θα εγκαθίστανται κατά τρόπο ώστε να πληρούνται οι προδιαγραφές του σημείου 8.1.3.6.3.
 8.1.3.6.2.
 Το σύστημα συγκράτησης για παιδιά θα υποβάλλεται σε δοκιμές με τη χρήση των ανδρεικέλων που προβλέπονται από το παράρτημα 8 του παρόντος κανονισμού.
 8.1.3.6.3.
 Εγκατάσταση του ανδρεικέλου.
 8.1.3.6.3.1.
 Το ανδρείκελο θα τοποθετείται κατά τρόπο ώστε το διάκενο να βρίσκεται μεταξύ του πίσω μέρους του ανδρεικέλου και του συστήματος συγκράτησης. Στην περίπτωση πορτ-μπεμπέ, το ανδρείκελο τοποθετείται σε ευθεία οριζόντια θέση όσο το δυνατόν εγγύτερα προς τον άξονα του πορτ-μπεμπέ.
 8.1.3.6.3.2.
 Τοποθετήστε το παιδικό κάθισμα στο κάθισμα δοκιμής.
 Τοποθετήστε το ανδρείκελο στο παιδικό κάθισμα.
 Τοποθετήστε μια αγκυρωμένη σανίδα ή παρόμοιο εύκαμπτο μηχανισμό πάχους 2,5 cm και πλάτους 6 cm και μήκους ίσου με το ύψος του ώμου (σε καθήμενη θέση, παράρτημα 8) εκτός του άξονα του γοφού (σε καθήμενη θέση, στο παράρτημα 8 ιγνυακό ύψος πλέον του ημίσεος του ύψους του μηρού σε καθήμενη θέση) σε σχέση με το μέγεθος του ανδρεικέλου μεταξύ το ανδρείκελο και του ερεισίνωτου του καθίσματος. Η σανίδα πρέπει να ακολουθεί όσο το δυνατόν εγγύτερα την καμπυλότητα του καθίσματος και το κάτω άκρο της πρέπει να βρίσκεται στο ύψος της ένωσης των γοφών του ανδρεικέλου.
 Ρυθμίστε τη ζώνη σύμφωνα με τις οδηγίες του κατασκευαστή, αλλά σε φόρτιση 250 ± 25 N άνω της δύναμης του μηχανισμού ρυθμίσεως, με γωνία παραμόρφωσης του ιμάντα στον μηχανισμό ρυθμίσεως 45 ± 5o, ή εναλλακτικά, με τη γωνία που καθορίζεται από τον κατασκευαστή.
 Ολοκληρώστε την εγκατάσταση του παιδικού καθίσματος στο κάθισμα δοκιμής σύμφωνα με το παράρτημα 21 του παρόντος κανονισμού.
 Αφαιρέστε τον εύκαμπτο μηχανισμό.
 Αυτό ισχύει μόνον για τα συστήματα συγκράτησης τύπου σαγής και για τα συστήματα συγκράτησης όπου το παιδί συγκρατείται από τη ζώνη τριών σημείων ενήλικα και όπου χρησιμοποιείται μηχανισμός ασφαλίσεως, και δεν ισχύει για ιμάντες συγκράτησης που συνδέονται απευθείας με συσπειρωτήρα.
 8.1.3.6.3.3.
 Το επίμηκες επίπεδο που διέρχεται δια μέσω του άξονα του ανδρεικέλου θα βρίσκεται στο μέσο της απόστασης μεταξύ των δύο κατώτερων αγκυρώσεων ζώνης, ωστόσο, θα λαμβάνεται υπόψη το σημείο 8.1.3.2.1.3. Στην περίπτωση μαξιλαριών υποστήριξης που πρόκειται να υποβληθούν σε δοκιμή με ανδρείκελο που αντιπροσωπεύει παιδί ηλικίας δέκα ετών, το επίμηκες επίπεδο που διέρχεται δια μέσω του άξονα του ανδρεικέλου θα βρίσκεται σε απόσταση 75 ± 5


text:
mm στα αριστερά ή δεξιά σε σχέση με το σημείο που βρίσκεται στο μέσο της απόστασης μεταξύ των δύο κατώτερων αγκυρώσεων της ζώνης.
 8.1.3.6.3.4.
 Στην περίπτωση συστημάτων που απαιτούν τη χρήση πρότυπης ζώνης, ο ιμάντα ώμου δύναται να τοποθετείται στο ανδρείκελο πριν από τη δυναμική δοκιμή με τη χρήση ελαφράς κολλητικής ταινίας επαρκούς πλάτους και μήκους. Στην περίπτωση συστημάτων με μέτωπο προς τα πίσω, η κεφαλή δύναται να συγκρατείται επάνω στο ερεισίνωτο του συστήματος συγκράτησης με ελαφρά κολλητική ταινία επαρκούς μήκους και πλάτους. Στην περίπτωση συστημάτων συγκράτησης με μέτωπο προς τα πίσω, επιτρέπεται η χρήση ελαφράς κολλητικής ταινίας για τη σύνδεση της κεφαλής του ανδρεικέλου με τη ράβδο 100 mm ή το οπίσθιο τμήμα του συστήματος συγκράτησης κατά την επιτάχυνση του ελκήθρου.
 8.1.3.7. Κατηγορία ανδρεικέλου προς χρήση
 8.1.3.7.1.
 Σύστημα ομάδας 0
 :
 δοκιμή με τη χρήση του ανδρεικέλου «νεογνού» και ανδρεικέλου 9 kg·
 8.1.3.7.2.
 Σύστημα ομάδας 0+
 :
 δοκιμή με τη χρήση του ανδρεικέλου «νεογνού» και ανδρεικέλου 11 kg·
 8.1.3.7.3.
 Σύστημα ομάδας Ι
 :
 δοκιμές με τη χρήση ανδρεικέλου μάζας 9 kg και 15 kg αντιστοίχως·
 8.1.3.7.4.
 Σύστημα ομάδας ΙΙ
 :
 δοκιμές με τη χρήση ανδρεικέλου μάζας 15 kg και 22 kg αντιστοίχως·
 8.1.3.7.5.
 Σύστημα ομάδας ΙΙΙ
 :
 δοκιμές με τη χρήση ανδρεικέλου μάζας 22 kg και 32 kg αντιστοίχως·
 8.1.3.7.6.
 Αν το σύστημα συγκράτησης για παιδιά είναι κατάλληλο για δύο ή περισσότερες ομάδες μάζας, οι δοκιμές θα πραγματοποιούνται χρησιμοποιώντας τα ανδρείκελα μικρότερου και μεγαλύτερου βάρους που προσδιορίζονται ανωτέρω για όλες τις σχετικές ομάδες. Ωστόσο, σε περίπτωση σημαντικής μεταβολής της διάταξης του συστήματος από τη μία ομάδα στην άλλη, επί παραδείγματι όταν μεταβάλλεται η διάταξη ή το μήκος της ζώνης τύπου σαγής, το εργαστήριο που πραγματοποιεί τις δοκιμές δύναται, αν κρίνει κατάλληλη, την προσθήκη δοκιμής με ανδρείκελο μεσαίου βάρους.
 8.1.3.7.7.
 Αν το σύστημα συγκράτησης για παιδιά έχει σχεδιαστεί για δύο ή περισσότερα παιδιά, θα πραγματοποιηθεί μια δοκιμή με το ανδρείκελο μεγαλύτερου βάρους να καταλαμβάνει όλες τις θέσεις του καθίσματος. Θα πραγματοποιηθεί μια δεύτερη δοκιμή με τα ανδρείκελα μικρότερου και μεγαλύτερου βάρους που προσδιορίζονται ανωτέρω. Οι δοκιμές θα πραγματοποιούνται με τη χρήση του καθίσματος δοκιμής όπως εμφαίνεται στην εικόνα 3 του προσαρτήματος 3 του παραρτήματος 6. Το εργαστήριο που θα πραγματοποιεί τη δοκιμή θα προσθέσει, αν το κρίνει κατάλληλο, μια τρίτη δοκιμή με οποιονδήποτε συνδυασμό ανδρεικέλων ή κενών θέσεων καθίσματος.
 8.1.3.7.8.
 Εάν για ένα σύστημα συγκράτησης παιδιών της ομάδας 0 ή 0+ είναι εφικτές διαφορετικές διατάξεις ανάλογα με τη μάζα του παιδιού, κάθε διάταξη πρέπει να υποβάλλεται σε δοκιμή και με τα δύο ανδρείκελα της αντίστοιχης ομάδας μάζας.
 8.1.3.7.9.
 Εάν σε ένα σύστημα συγκράτησης ISOFIX για παιδιά επιβάλλεται η χρήση άνω σημείου πρόσδεσης, πρέπει να διεξάγεται μία δοκιμή με το μικρότερο ανδρείκελο στη μικρότερη απόσταση από το άνω σημείο πρόσδεσης (σημείο αγκύρωσης G1). Πρέπει επίσης να διεξάγεται και δεύτερη δοκιμή με το βαρύτερο ανδρείκελο στη μεγαλύτερη απόσταση από το άνω σημείο πρόσδεσης (σημείο αγκύρωσης G2). Το άνω σημείο πρόσδεσης ρυθμίζεται κατά τρόπο ώστε να επιτυγχάνεται τάση (δύναμη) υπό φορτίο της τάξης των 50 ± 5 N.
 8.1.3.7.10.
 Η δοκιμή που ορίζεται


text:
στο σημείο 7.1.4.1.10.1.2 πρέπει να διεξάγεται μόνο με το μεγαλύτερο ανδρείκελο για το οποίο έχει σχεδιαστεί το σύστημα συγκράτησης παιδιών.
 8.1.4. Συγκράτηση μαξιλαριών υποστήριξης
 Τοποθετήστε ένα βαμβακερό ύφασμα στην επιφάνεια του καθίσματος στον πάγκο δοκιμής. Τοποθετήστε το μαξιλάρι υποστήριξης στον πάγκο δοκιμής, τοποθετήστε το τμήμα του κάτω κορμού στο κάθισμα όπως περιγράφεται στην εικόνα 1 του παραρτήματος 22, προσαρμόστε και προσδέστε τη ζώνη ασφαλείας ενήλικα τριών σημείων και ασκήστε φόρτιση σύμφωνα με το παράρτημα 21. Με ένα τμήμα πλέγματος ή παρόμοιου υλικού πλάτους 25 mm προσδεδεμένο γύρω από το μαξιλάρι ασκήστε φόρτιση 250 ± 5 N προς την κατεύθυνση του βέλους A, βλέπε εικόνα 2 του παραρτήματος 22, σε ευθεία γραμμή με το κάθισμα του πάγκου δοκιμής.
 8.2. Δοκιμές επιμέρους στοιχείων
 8.2.1. Πόρπη
 8.2.1.1. Δοκιμή ανοίγματος υπό φόρτιση
 8.2.1.1.1.
 Για την εν λόγω δοκιμή θα χρησιμοποιείται ένα σύστημα συγκράτησης για παιδιά που έχει ήδη υποβληθεί στη δυναμική δοκιμασία που περιγράφεται στο σημείο 8.1.3.
 8.2.1.1.2.
 Το σύστημα συγκράτησης για παιδιά πρέπει να αφαιρείται από την άμαξα δοκιμής ή το όχημα χωρίς να ανοιχθεί η πόρπη. Επί της πόρπης εφαρμόζεται τάση (δύναμη) 200 ± 2 N. Εάν η πόρπη είναι στερεωμένη σε άκαμπτο στέλεχος, η δύναμη πρέπει να ασκείται κατά τρόπο ώστε να επιτυγχάνεται η γωνία που σχηματίζεται μεταξύ της πόρπης και του άκαμπτου στελέχους κατά τη διάρκεια της δυναμικής δοκιμής.
 8.2.1.1.3.
 Εφαρμόζεται φόρτιση με ταχύτητα 400 ± 20 mm/min στο γεωμετρικό κέντρο του κομβίου χειρισμού του ανοίγματος της πόρπης κατά ένα σταθερό άξονα παράλληλο προς την αρχική θέση της κίνησης του κομβίου· το γεωμετρικό κέντρο εφαρμόζεται στο τμήμα της επιφάνειας της πόρπης στο οποίο θα ασκηθεί η πίεση απασφάλισης. Κατά τη διάρκεια της εφαρμογής της δυνάμεως ανοίγματος, η πόρπη υποστηρίζεται με ένα άκαμπτο υποστήριγμα.
 8.2.1.1.4.
 Η δύναμη ανοίγματος της πόρπης εφαρμόζεται δι’ ενός ζυγού με ελατήρια ή δι’ ενός άλλου μηχανισμού μετρήσεως, με τον κανονικό τρόπο και διεύθυνση του ανοίγματος. Το σημείο επαφής του συνόλου συσκευών δοκιμής είναι σφαιρικού σχήματος, ακτίνας 2,5 ±0,1 mm και παρουσιάζει στιλπνή μεταλλική επιφάνεια.
 8.2.1.1.5.
 Η δύναμη ανοίγματος μετρείται και σημειούται κάθε βλάβη της πόρπης.
 8.2.1.2. Δοκιμή ανοίγματος υπό μηδενική φόρτιση
 8.2.1.2.1.
 Ένα σύνολο πόρπης που δεν έχει προηγουμένως υποβληθεί σε φόρτιση θα προσαρμόζεται και τοποθετείται υπό συνθήκη «μηδενικής φόρτισης».
 8.2.1.2.2.
 Η μέθοδος μέτρησης της δύναμης ανοίγματος της πόρπης θα είναι ως προδιαγράφεται στα σημεία 8.2.1.1.3 και 8.2.1.1.4.
 8.2.1.2.3.
 Θα μετράται η δύναμη ανοίγματος της πόρπης.
 8.2.1.3. Δοκιμή αντοχής
 8.2.1.3.1.
 Για τη δοκιμή αντοχής πρέπει να χρησιμοποιούνται δύο δείγματα. Όλοι οι μηχανισμοί ρυθμίσεως περιλαμβάνονται στη δοκιμή, εκτός εκείνων που είναι απευθείας προσαρμοσμένοι στο σύστημα συγκράτησης για παιδιά.
 8.2.1.3.2.
 Το παράρτημα 20 παρουσιάζει μια τυπική συσκευή για δοκιμή αντοχής πορπών. Η πόρπη τοποθετείται στον άνω στρογγυλό δίσκο (Α) εντός της ανακούφισης. Όλοι οι παρακείμενοι ιμάντες έχουν μήκος τουλάχιστον 250 mm και διάταξη ώστε να αναρτώνται προς τα κάτω από τον άνω δίσκο σε σχέση με τη θέση τους στην πόρπη. Τα ελεύθερα άκρα των ιμάντων περιτυλίσσονται γύρω από τον κάτω στρογγυλό δίσκο (B) έως ότου εξέλθουν από το εσωτερικό άνοιγμα του δίσκου. Όλοι οι ιμάντες πρέπει να


text:
είναι κάθετοι μεταξύ Α και Β. Στη συνέχεια, ο στρογγυλός δίσκος σύσφιξης (C) συσφίγγεται ελαφρώς με την κάτω όψη του δίσκου (B), επιτρέποντας κάποια σχετική κίνηση των ιμάντων μεταξύ τους. Με μια μικρή δύναμη στη μηχανή δοκιμής έλξεως, επέρχεται τάνυση και έλξη των ιμάντων μεταξύ των δίσκων (B) και (C) έως ότου ασκηθεί φόρτιση σε όλους τους ιμάντες σύμφωνα με τη διάταξή τους. Κατά τη διάρκεια αυτής της λειτουργίας και της δοκιμής καθαυτής, η πόρπη πρέπει να παραμένει ελεύθερη από τον δίσκο (A) ή οποιαδήποτε τμήματα του δίσκου (A). Στη συνέχεια οι δίσκοι (B) και (C) δράττονται σφικτά μεταξύ τους και η δύναμη έλξης αυξάνεται με εγκάρσια ταχύτητα 100 ± 20 mm/min έως την επίτευξη των απαιτούμενων τιμών.
 8.2.2. Μηχανισμός ρυθμίσεως
 8.2.2.1. Ευκολία ρυθμίσεως
 8.2.2.1.1.
 Κατά τη διάρκεια της δοκιμής ενός χειροκινήτου μηχανισμού ρυθμίσεως, ο ιμάντας πρέπει να έλκεται από το μηχανισμό κατά κανονικό τρόπο, ώστε να ληφθούν υπόψη οι κανονικές συνθήκες χρησιμοποιήσεως με ταχύτητα 100 ± 20 mm/min, και η μεγίστη δύναμη πρέπει να μετρηθεί με προσέγγιση ακέραιας τιμής Ν, αφού έχουν ελεγχθεί τα πρώτα 25 ± 5 mm ιμάντα.
 8.2.2.1.2.
 Η δοκιμή πραγματοποιείται κατά τις δύο διευθύνσεις της κινήσεως του ιμάντα δια μέσου του μηχανισμού ρυθμίσεως, του ιμάντα οφείλοντος να υποστεί 10 κύκλους προ της μετρήσεως.
 8.2.3. Δοκιμή μικροολισθήσεως (βλέπε εικόνα 3 του παραρτήματος 5)
 8.2.3.1.
 Τα στοιχεία ή τα συστήματα που θα υποβληθούν στη δοκιμή μικροολισθήσεως θα διατηρηθούν τουλάχιστον για 24 ώρες προ της δοκιμής σε περιβάλλον με θερμοκρασία 20 ± 5 oC και σχετική υγρασία 65 ± 5 %. Η δοκιμή θα διεξαχθεί σε θερμοκρασία μεταξύ 15 και 30 oC.
 8.2.3.2.
 Το ελεύθερο άκρο του ιμάντας θα έχει διάταξη ίδια με εκείνη που χρησιμοποιείται όταν το σύστημα βρίσκεται σε χρήση εντός του οχήματος και δεν θα είναι προσδεδεμένος σε κάποιο τμήμα.
 8.2.3.3.
 Ο μηχανισμός ρυθμίσεως θα τοποθετηθεί σε ένα κάθετο τεμάχιο ιμάντα, στο ένα άκρο του οποίου θα υπάρχει φορτίο 50 ±0,5 N (οδηγούμενο κατά τρόπο ώστε να αποφευχθεί η αιώρηση του φορτίου και η συστροφή του ιμάντα). Το ελεύθερο άκρο του ιμάντα από τον μηχανισμό ρυθμίσεως θα τοποθετείται καθέτως προς τα επάνω ή προς τα κάτω, όπως ακριβώς είναι στο όχημα. Το άλλο άκρο θα διέρχεται διά μέσω κυλινδρικού μηχανισμού παραμόρφωσης έχοντας τον οριζόντιο άξονά του παράλληλο προς το επίπεδο του τμήματος του ιμάντα που στηρίζει το βάρος, ενώ το τμήμα που διέρχεται δια μέσω του κυλινδρικού μηχανισμού θα είναι οριζόντιο.
 8.2.3.4.
 Το υπό δοκιμή σύστημα θα έχει τέτοια διάταξη ώστε το κέντρο του, στην υψηλότερη θέση στην οποία δύναται να ανυψωθεί, να βρίσκεται σε απόσταση 300 ± 5 mm από τράπεζα στηρίξεως, και το φορτίο των 50 N θα απέχει 100 ± 5 mm από την εν λόγω τράπεζα στηρίξεως.
 8.2.3.5.
 Ο αριθμός των πραγματοποιουμένων κύκλων προ της δοκιμής θα είναι 20 ± 2, και στη συνέχει 1 000 ± 5 κύκλοι με συχνότητα 30 ± 10 ανά λεπτό, του ολικού πλάτους όντος 300 ± 20 mm, ή ως προσδιορίζεται στο σημείο 8.2.5.2.6.2. Το φορτίο των 50 N εφαρμόζεται μόνο κατά τη διάρκεια ενός


text:
χρόνου που αντιστοιχεί σε μία μετατόπιση 100 ± 20 mm ανά ημιπερίοδο. Η μικροολίσθηση θα μετράται από τη θέση στο τέλος των 20 κύκλων προ της δοκιμής.
 8.2.4. Συσπειρωτήρας
 8.2.4.1. Δύναμη επανατυλίξεως
 8.2.4.1.1.
 Οι δυνάμεις επανατυλίξεως μετρούνται επί ενός συνόλου ζώνης ασφαλείας εγκατεστημένου επί ενός ανδρεικέλου όπως στη δοκιμή που περιγράφεται στο σημείο 8.1.3. Η τάση του ιμάντα μετρείται όσο το δυνατόν πλησιέστερα προς το σημείο επαφής μετά του ανδρεικέλου (αλλά ακριβώς έμπροσθεν του σημείου αυτού), ενώ ο ιμάντας επανατυλίσσεται με μια κατά προσέγγιση ταχύτητα 0,6 m ανά λεπτό.
 8.2.4.2. Αντοχή του μηχανισμού του συσπειρωτήρα
 8.2.4.2.1.
 Ο ιμάντας εκτυλίσσεται και αφίεται να επανατυλιχθεί όσες φορές προδιαγράφεται, με μέγιστο ρυθμό 30 κύκλων ανά λεπτό. Στην περίπτωση των συσπειρωτήρων κατεπειγούσης ασφαλίσεως, μια ισχυρότερη δόνηση που έχει αποτέλεσμα να ασφαλίζει τον συσπειρωτήρα προσδίδεται κάθε 5 κύκλους. Ο ίδιος αριθμός δονήσεων προσδίδεται σε πέντε διαφόρους θέσεις, ήτοι σε 90, 80, 75, 70 και 65 % του ολικού μήκους του προσδεδεμένου στον συσπειρωτήρα ιμάντα. Πάντως, όταν το μήκος αυτό υπερβαίνει τα 900 mm, τα ανωτέρω ποσοστά αναφέρονται στα τελευταία 900 mm ιμάντα που παραμένουν τυλιγμένα επί του συσπειρωτήρα.
 8.2.4.3. Ασφάλιση των συσπειρωτήρων κατεπειγούσης ασφαλίσεως
 8.2.4.3.1.
 Ο συσπειρωτήρας δοκιμάζεται όταν παραμένουν τυλιγμένα επί του τυμπάνου του συσπειρωτήρα 300 ± 3 mm ιμάντα.
 8.2.4.3.2.
 Στην περίπτωση ενός συσπειρωτήρα ενεργοποιούμενου από την κίνηση του ιμάντα, η έκταση πραγματοποιείται κατά τη διεύθυνση κατά την οποία πραγματοποιείται κανονικά, όταν ο συσπειρωτήρας είναι εγκατεστημένος εντός ενός οχήματος.
 8.2.4.3.3.
 Όταν οι συσπειρωτήρες υποβάλλονται στις δοκιμές ευαισθησίας στην επιτάχυνση του οχήματος, οι δοκιμές πραγματοποιούνται με την ανωτέρω αναφερομένη έκταση κατά δύο καθέτους άξονες, οι οποίοι είναι οριζόντιοι, αν ο συσπειρωτήρας είναι εγκατεστημένος εντός ενός οχήματος σύμφωνα με τις εξειδικεύσεις του κατασκευαστή του συστήματος συγκρατήσεως για παιδιά. Όταν αυτή η θέση δεν προσδιορίζεται, η επιφορτισμένη με τη δοκιμή θα αρχή θα προβαίνει σε διαβούλευση με τον κατασκευαστή του συστήματος συγκρατήσεως για παιδιά. Μια από αυτές τις διευθύνσεις δοκιμής πρέπει να επιλέγεται από την τεχνική υπηρεσία που είναι επιφορτισμένη με τις δοκιμές επικυρώσεως, ως παρουσιάζουσα τις πιο αντίξοες συνθήκες λειτουργίας του μηχανισμού ασφαλίσεως.
 8.2.4.3.4.
 Το σύνολο των συσκευών πρέπει να έχει κατασκευασθεί κατά τέτοιο τρόπο ώστε η προδιαγραφομένη επιτάχυνση να επιτυγχάνεται με ένα μέσο ρυθμό αυξήσεως τουλάχιστον 25 g/s (9).
 8.2.4.3.5.
 Για να εξακριβωθεί η πιστότητα στις προδιαγραφές των στοιχείων 7.2.3.2.1.3 και 7.2.3.2.1.4, ο συσπειρωτήρας πρέπει να τοποθετηθεί επί οριζοντίου τράπεζας και η τράπεζα να μεταβάλλει την κλίση της με ρυθμό που δεν υπερβαίνει τις 2Ε ανά δευτερόλεπτο μέχρι τη στιγμή της ασφαλίσεως. Η δοκιμή πρέπει να επαναληφθεί και κατά άλλες διευθύνσεις κατά τρόπο ώστε να εξασφαλισθεί ότι τηρούνται οι προδιαγραφές.
 8.2.4.4. Δοκιμή διάβρωσης
 8.2.4.4.1.
 Η δοκιμή διάβρωσης που περιγράφεται στο σημείο 8.1.1 ανωτέρω.
 8.2.4.5. Δοκιμή αντοχής στη σκόνη
 8.2.4.5.1.
 Ο συσπειρωτήρας εγκαθίσταται σε ένα θάλαμο δοκιμών, όπως υποδεικνύεται στο παράρτημα 3 του παρόντος κανονισμού Θα έχει τον ίδιο προσανατολισμό με τον οποίο είναι εγκατεστημένος στο όχημα. Ο θάλαμος δοκιμών περιέχει σκόνη που ανταποκρίνεται στις προδιαγραφές του σημείου 8.2.4.5.2 κατωτέρω. Ο ιμάντας του συσπειρωτήρα εκτυλίσσεται κατά ένα μήκος 500 mm και διατηρείται έτσι εκτός κατά


text:
τη διάρκεια 10 πλήρων κύκλων εκτυλίξεως και επανατυλίξεως στους οποίους υπόκειται εντός του ενός ή των δύο λεπτού(-ών) που ακολουθεί(-θούν) κάθε διαταραχή της σκόνης. Η σκόνη διαταράσσεται με ρυθμό πέντε δευτερολέπτων κάθε 20 λεπτά επί μία περίοδο πέντε ωρών, με τη βοήθεια ξηρού, πεπιεσμένου και απηλλαγμένου ελαίου λιπάνσεως αέρος, σχετικής πιέσεως 5,5±0,5 bars διερχομένου από μία οπή διαμέτρου 1,5±0,1 mm.
 8.2.4.5.2.
 Η σκόνη που χρησιμοποιείται στη δοκιμή που περιγράφεται στο σημείο 8.2.4.5.1 συνίσταται σε 1 kg περίπου αποξηραμένου χαλαζία. Η κοκκομετρία πρέπει να είναι η ακόλουθη:
 α)
 διερχομένη δι’ ενός ανοίγματος 150 μm, διαμέτρου του νήματος 104 μm: 99 έως 100 %·
 β)
 διερχομένη δι’ ενός ανοίγματος 105 μm, διαμέτρου του νήματος 64 μm: 76 έως 86 %·
 γ)
 διερχομένη δι’ ενός ανοίγματος 75 μm, διαμέτρου του νήματος 52 μm: 60 έως 70 %·
 8.2.5. Στατική δοκιμή για ιμάντες
 8.2.5.1. Δοκιμή αντοχής ιμάντα
 8.2.5.1.1.
 Οι δοκιμές πρέπει να πραγματοποιηθούν κάθε φορά επί δύο νέων δειγμάτων ιμάντων, προετοιμασμένων σύμφωνα με μία από τις διατάξεις του σημείου 7.2.4.
 8.2.5.1.2.
 Κάθε ιμάντας πρέπει να δράττεται μεταξύ των σιαγόνων μιας μηχανής δοκιμής έλξεως. Οι σιαγόνες πρέπει να είναι σχεδιασμένες κατά τρόπο ώστε να αποφεύγεται μια θραύση του ιμάντα πλησίον ή στο ύψος αυτών. Η ταχύτητα μετατοπίσεως πρέπει να είναι ± 20 mm/min. Το ελεύθερο μήκος του δείγματος μεταξύ των σιαγόνων της μηχανής στην αρχή της δοκιμής πρέπει να είναι 200 ± 40 mm.
 8.2.5.1.3.
 Εν συνεχεία, η τάση αυξάνει ως τη θραύση του ιμάντα και σημειώνεται η φόρτιση θραύσεως.
 8.2.5.1.4.
 Αν ο ιμάντας ολισθαίνει ή σχίζεται στη θέση της μιας των σιαγόνων ή σε απόσταση μικρότερη των 10 mm από μία εξ αυτών, η δοκιμή ακυρώνεται και μία νέα δοκιμή πραγματοποιείται επί ενός άλλου δείγματος.
 8.2.5.2.
 Τα δύο δείγματα ιμάντων που αναφέρονται στο σημείο 3.2.3 θα προσαρμόζονται ως εξής:
 8.2.5.2.1. Προσαρμογή στη θερμοκρασία και την υγρασία του περιβάλλοντος
 8.2.5.2.1.1.
 Ο ιμάντας πρέπει να παραμείνει επί 24 ± 1 ώρες εντός ατμοσφαίρας της οποίας η θερμοκρασία είναι 23 ± 5 oC και η σχετική υγρασία 50 ± 10 %. Αν η δοκιμή δεν πραγματοποιηθεί ευθύς αμέσως μετά την προετοιμασία, το δείγμα πρέπει να τοποθετηθεί εντός ενός δοχείου ερμητικά κλεισμένου μέχρι την έναρξη της δοκιμής. Η φόρτιση θραύσεως πρέπει να προσδιορισθεί εντός των πέντε λεπτών που ακολουθούν μετά την έξοδό του από την ατμόσφαιρα προετοιμασίας ή από το δοχείο.
 8.2.5.2.2. Προετοιμασία στο φως
 8.2.5.2.2.1.
 Εφαρμόζονται οι προδιαγραφές της συστάσεως ISO/105-B02(1978). Ο ιμάντας εκτίθεται στο φως για τον απαραίτητο χρόνο για να επιτευχθεί επί της χρησιμοποιουμένης προτύπου κυανής βαφής αριθ. 7 αντίθεση ίση προς τον αριθμό 4 της κλίμακος του τεφρόχρου.
 8.2.5.2.2.2.
 Μετά την έκθεση ο ιμάντας πρέπει να παραμείνει επί τουλάχιστον 24 ώρες εντός ατμοσφαίρας της οποίας η θερμοκρασία είναι 23Ε ± 5 oC και η σχετική υγρασία 50 ± 10 %. Η φόρτιση θραύσεως πρέπει να προσδιορισθεί εντός των πέντε λεπτών που ακολουθούν την έξοδο του δείγματος από το χώρο προετοιμασίας.
 8.2.5.2.3. Προετοιμασία στο ψύχος
 8.2.5.2.3.1.
 Ο ιμάντας πρέπει να παραμείνει επί τουλάχιστον 24 ώρες εντός ατμοσφαίρας της οποίας η θερμοκρασία είναι 23 ± 5


text:
oC και η σχετική υγρασία 50 ± 10 %.
 8.2.5.2.3.2.
 Εν συνεχεία ο ιμάντας τοποθετείται για 90 ± 5 λεπτά σε μία επίπεδη επιφάνεια εντός ενός ψυχρού θαλάμου στον οποίο η θερμοκρασία του αέρος είναι 30 ± 5 oC. Κατόπιν διπλούται και ο διπλωθείς ιμάντας φορτίζεται με μία μάζα 2 ±0,2 kg ψυχρανθείσα εκ των προτέρων στους 30 ± 5 oC. Αφού ο ιμάντας παραμείνει υπό φορτίο επί 30 ± 5 λεπτά εντός του ιδίου αυτού ψυχρού θαλάμου, αφαιρείται η μάζα και μετρείται η φόρτιση θραύσεως εντός των πέντε λεπτών που ακολουθούν την έξοδο του ιμάντα από τον ψυχρό θάλαμο.
 8.2.5.2.4. Προετοιμασία στη θερμότητα
 8.2.5.2.4.1.
 Ο ιμάντας πρέπει να παραμείνει επί 180 ± 10 λεπτά εντός ατμοσφαίρας της οποίας η θερμοκρασία είναι 60 ± 5 oC και η σχετική υγρασία 65 ± 5 %.
 8.2.5.2.4.2.
 Η φόρτιση θραύσεως πρέπει να προσδιορισθεί εντός των πέντε λεπτών που ακολουθούν την έξοδο του δείγματος από το θερμαινόμενο ερμάριο.
 8.2.5.2.5. Έκθεση στο ύδωρ
 8.2.5.2.5.1.
 Ο ιμάντας πρέπει να παραμείνει καθ’ ολοκληρία εμβαπτισμένος επί 180 ± 10 λεπτά εντός απεσταγμένου ύδατος σε θερμοκρασία 20 ± 5 oC, στο οποίο έχουν προστεθεί ίχνη διαβρεκτικού. Είναι δυνατόν να χρησιμοποιηθεί οιοδήποτε διαβρεκτικό που αρμόζει στην εξεταζόμενη ίνα.
 8.2.5.2.5.2.
 Η φόρτιση θραύσεως πρέπει να προσδιορισθεί εντός των πέντε λεπτών που ακολουθούν την έξοδο του ιμάντα εκ του ύδατος.
 8.2.5.2.6. Προετοιμασία στη φθορά δια τριβής
 8.2.5.2.6.1.
 Τα στοιχεία ή τα συστήματα που θα υποβληθούν στη δοκιμή φθοράς δια της τριβής θα διατηρηθούν τουλάχιστον για 24 ώρες προ της δοκιμής σε περιβάλλον με θερμοκρασία 23Ε ± 5 oC και σχετική υγρασία 50 ± 10 %. Η διαδικασία φθοράς δια τριβής πραγματοποιείται σε μία θερμοκρασία περιβάλλοντος περιλαμβανομένη μεταξύ 15 και 30 oC.
 8.2.5.2.6.2.
 Στον πίνακα που ακολουθεί παρατίθενται οι γενικές συνθήκες για κάθε δοκιμή:
 Φόρτιση (N)
 Κύκλοι ανά λεπτο
 Αριθμός κύκλων
 Διαδικασία τύπου 1
 10 ±0,1
 30 ± 10
 1 000 ± 5
 Διαδικασία τύπου 2
 5 ±0,05
 30 ± 10
 5 000 ± 5
 Στις περιπτώσεις που υφίσταται ανεπαρκές μήκος ιμάντα για δοκιμή μετατόπισης πλέον των 300 mm, η δοκιμή δύναται να πραγματοποιείται επί μικρότερου μήκους τουλάχιστον 100 mm.
 8.2.5.2.6.3. Ειδικές συνθήκες των διαδικασιών φθοράς δια τριβής
 8.2.5.2.6.3.1.
 Διαδικασία τύπου 1: για τις περιπτώσεις κατά τις οποίες ο ιμάντας διέρχεται δια μέσου ενός μηχανισμού ρυθμίσεως. Η φόρτιση των 10 N εφαρμόζεται κατακορύφως κατά ένα συνεχή τρόπο επί του ενός ιμάντα. Ο άλλος ιμάντας είναι οριζόντιος και συνδέεται με ένα μηχανισμό κινούντα το πλέγμα με μία παλινδρομική κίνηση. Ο μηχανισμός ρυθμίσεως είναι τοποθετημένος κατά τρόπο ώστε το οριζόντιο τμήμα του ιμάντα να παραμένει τεταμένο (βλέπε παράρτημα 5 εικόνα 1).
 8.2.5.2.6.3.2.
 Διαδικασία τύπου 2: για τις περιπτώσεις κατά τις οποίες ο ιμάντας αλλάζει διεύθυνση διερχόμενος από ένα άκαμπτο τμήμα. Οι γωνίες των δύο τμημάτων του ιμάντα πρέπει να είναι σύμφωνες με την εικόνα 2 του παραρτήματος 5. Η φόρτιση των 5 N εφαρμόζεται κατά συνεχή τρόπο. Στις περιπτώσεις όπου ο ιμάντας αλλάζει διεύθυνση περισσότερες από μία φορές διερχέμονες από άκαμπτο τμήμα, δύναται να αυξηθεί η φόρτιση των 5 N ούτως ώστε να επιτευχθεί


text:
η επιθυμητή μετατόπιση του ιμάντα των 300 mm δια μέσω του άκαμπτου τμήματος.
 8.2.6. Μηχανισμοί ασφαλίσεως
 8.2.6.1. Μηχανισμοί κλάσης Α
 Το σύστημα συγκρατήσεως για παιδιά και το μεγαλύτερο ανδρείκελο για το οποίο προορίζεται το σύστημα συγκρατήσεως θα τοποθετηθούν όπως παρουσιάζεται στην εικόνα 5 κατωτέρω. Το πλέγμα θα είναι σύμφωνο με τις εξειδικεύσεις του παραρτήματος 13 του παρόντος κανονισμού. Θα εφαρμοστεί πλήρως η αφάλιση και θα τοποθετηθεί ένδειξη στη ζώνη στο σημείο όπου αυτή εισέρχεται στην ασφάλιση. Τα όργανα μέτρησης της δύναμης θα προσαρτηθούν στη ζώνη μέσω δακτυλίου σχήματος D, και θα ασκηθεί για διάρκεια τουλάχιστον ενός δευτερολέπτου δύναμη ίση με τη διπλάσια (± 5 %) μάζα του βαρύτερου ανδρεικέλου της ομάδας I. Η κατώτερη θέση θα χρησιμοποιηθεί για τις ασφαλίσεις στη θέση Α και η άνω θέση για ασφαλίσεις στη θέση Β. Η δύναμη θα ασκηθεί για 9 επιπλέον φορές. Θα τοποθετηθεί μια επιπλέον ένδειξη στη ζώνη στο σημείο όπου εισέρχεται στην ασφάλιση και θα μετρηθεί η απόσταση μεταξύ των δύο ενδείξεων. Κατά τη διάρκεια της δοκιμής ο συσπειρωτήρας πρέπει να είναι απασφαλισμένος.
 Εικόνα 5
 8.2.6.2. Μηχανισμοί κλάσης Β
 Το σύστημα συγκρατήσεως για παιδιά θα στερεωθεί σταθερά και το πλέγμα, όπως καθορίζεται στο παράρτημα 13 του παρόντος κανονισμού, θα διέλθει από την ασφάλιση και το πλαίσιο ακολουθώντας την περιγραφόμενη στις οδηγίες του κατασκευαστή δρομολόγηση. Η ζώνη θα διέλθει από τον εξοπλισμό δοκιμής όπως περιγράφεται στην εικόνα 6 κατωτέρω και θα προσαρτηθεί σε μάζα 5,25 ±0,05 kg. Θα υφίσταται ελεύθερο μήκος 650 ± 40 mm του πλέγματος μεταξύ της μάζας και του σημείου όπου το πλέγμα εξέρχεται από το πλαίσιο. Θα εφαρμοστεί πλήρως η αφάλιση και θα τοποθετηθεί ένδειξη στη ζώνη στο σημείο όπου αυτή εισέρχεται στην ασφάλιση. Η μάζα θα ανυψωθεί και θα απελευθερωθεί ούτως ώστε να πραγματοποιήσει ελεύθερη πτώση διαγράφοντας απόσταση 25 ± 1 mm. Η εν λόγω διαδικασία θα επαναληφθεί 100 φορές ± 2 με συχνότητα 60 ± 2 κύκλων/λεπτό, για λόγους προσομοίωσης της απότομης εκτίναξης του συστήματος συγκρατήσεως για παιδιά εντός του οχήματος. Θα τοποθετηθεί μια επιπλέον ένδειξη στη ζώνη στο σημείο όπου εισέρχεται στην ασφάλιση και θα μετρηθεί η απόσταση μεταξύ των δύο ενδείξεων. Ο μηχανισμός ασφαλίσεως πρέπει να καλύπτει το πλήρες πλάτος του πλέγματος σε κατάσταση εγκατάστασης ενώ είναι εγκατεστημένο το ανδρείκελο 15 kg. Η εν λόγω δοκιμή θα πραγματοποιηθεί χρησιμοποιώντας γωνίες πλέγματος ίδιες με εκείνες που δημιουργούνται κατά την κανονική χρήση. Το ελεύθερο άκρο του τμήματος της ζώνης του υπογαστρίου θα είναι σταθερό. Η δοκιμή θα πραγματοποιηθεί με το σύστημα συγκρατήσεως για παιδιά σταθερά προσαρτημένο στον πάγκο δοκιμής που χρησιμοποιείται κατά τη δοκιμή ανατροπής ή τη δυναμική δοκιμή. Ο ιμάντας φόρτωσης μπορεί να προσαρτηθεί στην προσομοιούμενη πόρπη.
 Εικόνα 6
 Σχηματική διάταξη της δοκιμής αφσάλισης κλάσης Β
 8.2.7. Δοκιμή προετοιμασίας για μηχανισμούς ρυθμίσεως που προσαρμόζονται απευθείας στο σύστημα συγκρατήσεως για παιδιά
 Εγκαταστήστε το μεγαλύτερο ανδρείκελο για το οποίο προορίζεται το σύστημα συγκρατήσεως για παιδιά, όπως και για τη δυναμική δοκιμή, περιλαμβάνοντας την τυπική χαλάρωση που προσδιορίζεται στο σημείο 8.1.3.6. Σημειώστε μια γραμμή αναφοράς στο πλέγμα στο σημείο όπου το ελεύθερο άκρος του πλέγματος εισέρχεται στον


text:
μηχανισμό ρυθμίσεως.
 Αφαιρέστε το ανδρείκελο και τοποθετήστε το σύστημα συγκρατήσεως στην εξάρτηση προετοιμασίας που εμφαίνεται στην εικόνα 1 του παραρτήματος 19.
 Το πλέγμα πρέπει να υποστεί κύκλους για συνολική απόσταση τουλάχιστον 150 mm δια μέσω του μηχανισμού ρυθμίσεως. Αυτή η κίνηση θα είναι τέτοια ώστε τουλάχιστον μήκος 100 mm του πλέγματος από την πλευρά της γραμμής αναφοράς προς το ελεύθερο άκρο του πλέγματος και την υπόλοιπη απόσταση κίνησης (περίπου 50 mm) από την πλευρά της ολοκληρωμένης ζώνης τύπου σαγής της γαρμμής αναφροάς να μετακινείται μέσω του μηχανισμού ρυθμίσεως.
 Αν το μήκος του πλέγματος από τη γραμμή αναφοράς έως το ελεύθερο άκρο του πλέγματος είναι ανεπαρκές για την ως άνω περιγραφόμενη κίνηση, η απόσταση 150 mm μετακίνησης μέσω του μηχανισμού ρυθμίσεως θα είναι από τη θέση πλήρους έκτασης της ζώνης τύπου σαγής.
 Η συχνότητα των κύκλων θα είναι 10 ± 1 κύκλοι/λεπτό, με ταχύτητα 150 ± 10 mm/sec στο «Β».
 8.2.8. Δοκιμή θερμοκρασίας
 8.2.8.1.
 Τα εξαρτήματα που προσδιορίζονται στο σημείο 7.1.5.1 θα εκτεθούν σε περιβάλλον επάνω από επιφάνεια ύδατος σε κλειστό χώρο, με θερμοκρασία του εν λόγω περιβάλλοντος όχι μικρότερη από 80 oC, για συνεχή περίοδο τουλάχιστον 24 ωρών και στη συνέχεια θα ψυχθούν σε περιβάλλον με θερμοκρασία που δεν υπερβαίνει τους 23 oC. Της περιόδου ψύξης θα ακολουθήσουν τρεις διαδοχικοί κύκλοι 24 ωρών, και κάθε κύκλος θα αποτελείται από τις ακόλουθες διαδοχικές ακολουθίες:
 i)
 θα διατηρείται περιβάλλον με θερμοκρασία τουλάχιστον 100 oC για συνεχή περίοδο έξι ωρών και το εν λόγω περιβάλλον θα επιτυγχάνεται εντός 80 λεπτών από την έναρξη του κύκλου· στη συνέχεια
 ii)
 θα διατηρείται περιβάλλον με θερμοκρασία που δεν υπερβαίνει τους 0 oC για συνεχή περίοδο έξι ωρών και το εν λόγω περιβάλλον θα επιτυγχάνεται εντός 90 λεπτών· στη συνέχεια
 iii)
 θα διατηρείται περιβάλλον θερμοκρασίας όχι μεγαλύτερης των 23 oC για το υπολειπόμενο διάστημα του κύκλου 24 ωρών.
 8.3. Πιστοποίηση του μαξιλαριού του πάγκου δοκιμής
 8.3.1.
 Το μαξιλάρι της θέσης δοκιμής θα πιστοποιείται όταν είναι νέο προκειμένου να καθορίζονται οι αρχικές τιμές της διείσδυσης λόγω πρόσκρουσης και της μέγιστης επιβράδυνσης, και στη συνέχεια κάθε 50 δυναμικές δοκιμές ή τουλάχιστον επί μηνιαίας βάσης, όποιο από τα δύο είναι το ενωρίτερο, ή πριν από κάθε δοκιμή αν χρησιμοποιείται συχνά η εξάρτηση δοκιμής.
 8.3.2.
 Οι διαδικασίες πιστοποίησης και μέτρησης θα αντιστοιχούν σε εκείνες που προσδιορίζονται στην πλέον πρόσφατη έκδοση του προτύπου ISO 6487· ο εξοπλισμός μέτρησης θα αντιστοιχεί στην προδιαγραφή διαύλου δεδομένω κλάσης φίλτρου διαύλου (CFC) 60.
 Χρησιμοποιώντας τη συσκευή δοκιμής που προσδιορίζεται στο παράρτημα 17 του παρόντος κανονισμού, πραγματοποιήστε τρεις δοκιμές, σε απόσταση 150 ± 5 mm από την εμπρόσθια ακμή του μαξιλαριού στον άξονα και 150 ± 5 mm προς κάθε διεύθυνση από τον άξονα.
 Τοποθετήστε τη συσκευή καθέτως επάνω σε επίπεδη άκαμπτη επιφάνεια. Χαμηλώστε τη μάζα προσκρούσεως έως ότου εφάπτεται με την επιφάνεια και θέστε τον δείκτη διείσδυσης στη μηδενική θέση. Τοποθετήστε τη συσκευή καθέτως επάνω από το σημείο δοκιμής, ανυψώστε τη μάζα σε ύψος 500 ± 5 mm και αφήστε την να πραγματοποιήσει ελεύθερη πτώση ώστε να προσκρουσθεί με την επιφάνεια του καθίσματος. Καταγράψτε την καμπύλη


text:
διείσδυσης και επιβράδυνσης.
 8.3.3.
 Οι μέγιστες καταγεγραμμένες τιμές δεν πρέπει να αποκλίνουν από τις αρχικές τιμές κατά ποσοστό μεγαλύτερο του 15 %.
 8.4. Καταγραφή δυναμικής συμπεριφοράς
 8.4.1.
 Προκειμένου να προσδιορίζεται η συμπεριφορά του ανδρεικέλου και οι μετατοπίσεις του, όλες οι δυναμικές δοκιμές πρέπει να καταγράφονται υπό τις ακόλουθες συνθήκες:
 8.4.1.1.
 Συνθήκες κινηματογράφησης και εγγραφής:
 —
 η συχνότητα πρέπει να είναι τουλάχιστον 500 καρέ ανά δευτερόλεπτο·
 —
 η δοκιμή πρέπει να κινηματογραφείται, να βιντεοσκοπείται ή να εγγράφεται σε μέσο αποθήκευσης ψηφιακών δεδομένων·
 8.4.1.2.
 Εκτίμηση αβεβαιότητας:
 Τα εργαστήρια δοκιμών πρέπει να διαθέτουν και να εφαρμόζουν διαδικασίες για την εκτίμηση της αβεβαιότητας των μετρήσεων της μετατόπισης της κεφαλής του ανδρείκελου. Η αβεβαιότητα πρέπει να είναι της τάξης του ± 25 mm.
 Παραδείγματα διεθνών προτύπων για τις διαδικασίες αυτές είναι το πρότυπο EA-4/02 του Ευρωπαϊκού Οργανισμού Διαπίστευσης ή το πρότυπο ISO 5725:1994 ή η μέθοδος της Γενικής Μέτρησης της Αβεβαιότητας (GUM).
 8.4.2.
 Στην άμαξα ή τη δομή του οχήματος θα προσαρμοστούν σταθερά κατάλληλες ενδείξεις βαθμονόμησης ούτως ώστε να είναι δυνατός ο προσδιορισμός της μετατόπισης του ανδρεικέλου.
 8.5. Ηλεκτρικές μετρήσεις
 Οι μετρητικές διαδικασίες θα αντιστοιχούν σε εκείνες που προσδιορίζονται στην τελευταία έκδοση του προτύπου ISO 6487. Οι κλάσεις συχνότητας διαύλου θα είναι:
 Τύπος μετρήσεως
 CFC (Hz)
 Φορτίσεις ζώνης
 60
 Επιτάχυνση ψευδοκεφαλής
 1 000
 Επιτάχυνση θώρακα
 180
 Επιτάχυνση άμαξας
 60
 Ο ρυθμός δειγματοληψίας πρέπει να είναι τουλάχιστον οκτώ φορές της τιμής FH (π.χ. σε εγκαταστάσεις με φίλτρα προδείγματος κλάσης 1 000, αυτή η τιμή αντιστοιχεί σε ρυθμό δειγματοληψίας περίπου 8 000 δείγματα ανά δευτερόλεπτο ανά δίαυλο).
 9. ΠΡΑΚΤΙΚΑ ΔΟΚΙΜΩΝ ΕΓΚΡΙΣΗΣ ΤΥΠΟΥ ΚΑΙ ΚΑΤΑΛΛΗΛΟΤΗΤΑΣ ΤΗΣ ΠΑΡΑΓΩΓΗΣ
 9.1.
 Το πρακτικό δοκιμής πρέπει να καταγράφει τα αποτελέσματα όλων των δοκιμών και των μετρήσεων (περιλαμβανομένης της καμπύλης επιβράδυνσης της άμαξας και της καταγραφής του χρόνου (σε msec) όταν η κεφαλή του ανδρείκελου έρχεται στη θέση της μέγιστης μετατόπισής της κατά τη διεξαγωγή της δυναμικής δοκιμής), τις ταχύτητες της άμαξας, τη θέση της πόρπης, αν είναι μεταβλητή, καθώς και κάθε ζημία ή ρήξη.
 9.2.
 Αν οι διατάξεις του προσαρτήματος 3 του παραρτήματος 6 δεν έχουν τηρηθεί, το πρακτικό πρέπει να περιγράφει τη διαδικασία τοποθετήσεως του συστήματος συγκρατήσεως για παιδιά, καθώς επίσης τις σημαντικές γωνίες και διαστάσεις.
 9.3.
 Όταν το σύστημα συγκρατήσεως για παιδιά δοκιμάζεται σε όχημα ή στη δομή του οχήματος, το πρακτικό της δοκιμής θα προσδιορίζει τον τρόπο συνδέσεως της δομής του οχήματος στην άμαξα, τη θέση του συστήματος συγκρατήσεως για παιδιά και την κλίση των ερεισινώτων των καθισμάτων.
 9.4
 Στα πρακτικά των δοκιμών έγκρισης τύπου και καταλληλότητας της παραγωγής πρέπει να καταγράφεται ο έλεγχος των σημάνσεων και των οδηγιών εγκατάστασης και χρήσης.
 10. ΤΡΟΠΟΠΟΙΗΣΕΙΣ ΚΑΙ ΕΠΕΚΤΑΣΗ ΤΗΣ ΕΓΚΡΙΣΗΣ ΤYΠΟΥ ΣΥΣΤΗΜΑΤΟΣ ΣΥΓΚΡΑΤΗΣΗΣ ΓΙΑ ΠΑΙΔΙΑ
 10.1.
 Κάθε τροποποίηση του συστήματος συγκρατήσεως για παιδιά θα κοινοποιείται στο διοικητικό τμήμα που έχει εγκρίνει τον τύπο του συστήματος συγκρατήσεως για παιδιά. Στη συνέχεια το τμήμα θα μπορεί:
 10.1.1.
 είτε να θεωρήσει ότι οι διεξηχθείσες τροποποιήσεις δεν πιθανολογείται να έχουν σημαντικές αρνητικές επιπτώσεις και ότι σε κάθε περίπτωση το σύστημα συγκρατήσεως για παιδιά θα συνεχίζει να πληροί τις προδιαγραφές·
 10.1.2.
 είτε να απαιτήσει επιπλέον πρακτικό


text:
δοκιμής από την υπεύθυνη για τη διεξαγωγή των δοκιμών τεχνική υπηρεσία.
 10.2.
 Η επιβεβαίωση ή άρνηση της έγκρισης, καθορίζοντας τις μεταβολές, θα κοινοποιηθεί δια της διαδικασίας που ορίζεται στο σημείο 5.3 παραπάνω, στα συμβαλλόμενα στη συμφωνία μέρη που εφαρμόζουν αυτόν τον κανονισμό.
 10.3.
 Η αρμόδια αρχή που εκδίδει την επέκταση έγκρισης θα αναθέσει έναν σειριακό αριθμό για τέτοια επέκταση και θα ενημερώσει σχετικά τα λοιπά συμβαλλόμενα στη συμφωνία του 1958 μέρη που εφαρμόζουν αυτόν τον κανονισμό, μέσω εντύπου κοινοποίησης που θα είναι σύμφωνο με το υπόδειγμα στο παράρτημα 1 του παρόντος κανονισμού.
 11. ΚΑΤΑΛΛΗΛΟΤΗΤΑ ΤΗΣ ΠΑΡΑΓΩΓΗΣ
 11.1.
 Προκειμένου να διασφαλίζεται ότι το σύστημα παραγωγής του κατασκευαστή είναι ικανοποιητικό, η τεχνική υπηρεσία που διεξήγαγε τις δοκιμές έγκρισης τύπου πρέπει να διεξάγει δοκιμές καταλληλότητας της παραγωγής σύμφωνα με το σημείο 11.2.
 11.2. Καταλληλότητα της παραγωγής συστημάτων συγκράτησης για παιδιά
 Η παραγωγή κάθε νέου εγκεκριμένου τύπου συστημάτων συγκράτησης για παιδιά ο οποίος εμπίπτει στις κατηγορίες «καθολική», «οιονεί καθολική» και «περιορισμένη» πρέπει να υποβάλλεται σε δοκιμές καταλληλότητας της παραγωγής.
 Για τον σκοπό αυτό, πρέπει να λαμβάνεται από την πρώτη παρτίδα παραγωγής ένα τυχαίο δείγμα 5 συστημάτων συγκράτησης για παιδιά.
 Ως πρώτη παρτίδα παραγωγής νοείται η παραγωγή μιας πρώτης παρτίδας η οποία περιλαμβάνει τουλάχιστον 50 και έως και 5 000 συστήματα συγκράτησης για παιδιά.
 11.2.1. Δυναμικές δοκιμές
 11.2.1.1.
 Στη δυναμική δοκιμή που περιγράφεται στο σημείο 8.1.3 υποβάλλονται πέντε συστήματα συγκράτησης για παιδιά. Η τεχνική υπηρεσία που διεξήγαγε τις δοκιμές έγκρισης τύπου επιλέγει τις συνθήκες υπό τις οποίες προκύπτει η μέγιστη οριζόντια μετατόπιση κεφαλής κατά τις δυναμικές δοκιμές έγκρισης τύπου, εξαιρουμένων των συνθηκών που περιγράφονται στο ανωτέρω σημείο 7.1.4.1.10.1.2. Και τα πέντε συστήματα συγκράτησης για παιδιά πρέπει να υποβάλλονται σε δοκιμή υπό τις ίδιες συνθήκες.
 11.2.1.2.
 Για κάθε δοκιμή που περιγράφεται στο σημείο 11.2.1.1, πρέπει να μετρώνται η μέγιστη οριζόντια μετατόπιση κεφαλής και οι επιταχύνσεις θώρακα.
 11.2.1.3.
 α)
 Τα αποτελέσματα των μετρήσεων μέγιστης οριζόντιας μετατόπισης κεφαλής πρέπει να ικανοποιούν τις ακόλουθες δύο συνθήκες:
 Καμία τιμή δεν πρέπει να υπερβαίνει τα 1,05 L, και
 το άθροισμα X + S δεν πρέπει να υπερβαίνει την τιμή L,
 Όπου:
 L
 =
 η προδιαγραφόμενη οριακή τιμή
 X
 =
 η μέση τιμή
 S
 =
 η τυπική απόκλιση των τιμών.
 β)
 Τα αποτελέσματα των μετρήσεων της επιτάχυνσης θώρακα πρέπει να ικανοποιούν τις απαιτήσεις του σημείου 7.1.4.2.1 και επιπλέον η συνθήκη X + S του σημείου 11.2.1.3 στοιχείο α) πρέπει να ισχύει για τα αποτελέσματα της προκύπτουσας επιτάχυνσης στήθους της τάξης των 3 ms (όπως ορίζεται στο σημείο 7.1.4.2.1) και να καταγράφεται για πληροφοριακούς σκοπούς.
 11.2.2. Έλεγχος σημάνσεων
 11.2.2.1
 Η τεχνική υπηρεσία που διεξήγαγε τις δοκιμές έγκρισης τύπου πρέπει να ελέγχει τη συμμόρφωση των σημάνσεων προς τις προδιαγραφές της παραγράφου 4.
 11.2.3. Έλεγχος οδηγιών εγκατάστασης και οδηγιών χρήσης.
 11.2.3.1.
 Η τεχνική υπηρεσία που είναι αρμόδια για τη διεξαγωγή των δοκιμών έγκρισης πρέπει να ελέγχει τη συμμόρφωση των οδηγιών εγκατάστασης και χρήσης προς το σημείο 15.
 12. ΣΥΜΜΟΡΦΩΣΗ ΤΗΣ ΠΑΡΑΓΩΓΗΣ ΚΑΙ ΔΟΚΙΜΕΣ ΡΟΥΤΙΝΑΣ
 Οι διαδικασίες συμμόρφωσης της παραγωγής θα πληρούν, παράλληλα με εκείνες που περιγράφονται στο παράρτημα 2 της συμφωνίας E/ECE/324-E/ECE/TRANS/505/Αναθ. 2), τις ακόλουθες


text:
προδιαγραφές:
 12.1.
 Οποιοδήποτε σύστημα συγκρατήσεως για παιδιά που θα εγκριθεί βάσει του παρόντος κανονισμού θα έχει κατασκευαστεί κατά τρόπο ώστε να είναι σύμφωνο με τον τύπο που εγκρίθηκε πληρώντας τις προδιαγραφές που ορίζονται στα σημεία 6 έως 8 ανωτέρω.
 12.2.
 Θα τηρούνται οι ελάχιστες προδιαγραφές για τη συμμόρφωση των διαδικασιών ελέγχου της παραγωγής παρατίθενται στο παράρτημα 16 του παρόντος κανονισμού.
 12.3.
 Η αρχή που χορήγησε την έγκριση του τύπου θα επαληθεύει ανά πάσα στιγμή τις μεθόδους ελέγχου της συμμόρφωσης που ισχύουν για κάθε εγκατάσταση παραγωγής. Η συνήθης συχνότητα αυτών των επαληθεύσεων θα είναι δύο φορές ετησίως.
 13. ΠΟΙΝΙΚΕΣ ΡΗΤΡΕΣ ΓΙΑ ΜΗ ΣΥΜΜΟΡΦΩΣΗ ΤΗΣ ΠΑΡΑΓΩΓΗΣ
 13.1.
 Η έγκριση που χορηγείται για ένα σύστημα συγκρατήσεως για παιδιά σύμφωνα με αυτόν τον κανονισμο δύναται να αποσύρεται αν κάποιο σύστημα συγκρατήσεως για παιδιά με τα στοιχεία που αναφέρονται στο σημείο 5.4 αποτύχει στους τυχαίους ελέγχους που περιγράφονται στο σημείο 11 ή δεν συμμορφώνεται με τον εγκεκριμένο τύπο.
 13.2.
 Αν κάποιο συμβαλλόμενο στη συμφωνία μέρος που εφαρμόζει αυτόν τον κανονισμό αποσύρει έγκριση που έχει ήδη χορηγήσει, θα ενημερώσει αμέσως τα λοιπά συμβαλλόμενα μέρη που εφαρμόζουν αυτόν τον κανονισμό μέσω εντύπου κοινοποίησης που θα είναι σύμφωνο με το υπόδειγμα στο παράρτημα 1 του παρόντος κανονισμού.
 14. ΟΡΙΣΤΙΚΗ ΠΑΥΣΗ ΤΗΣ ΠΑΡΑΓΩΓΗΣ
 14.1.
 Αν ο κάτοχος της έγκρισης παύει πλήρως την κατασκευή κάποιου τύπου συστήματος συγκρατήσεως για παιδιά που έχει εγκριθεί σύμφωνα με τον παρόντα κανονισμό, θα ενημερώνει την αρχή που χορήγησε την έγκριση Κατά την παραλαβή της σχετικής κοινοποίησης, η αρχή αυτή θα ενημερώσει σχετικά τα λοιπά συμβαλλόμενα στη συμφωνία μέρη που εφαρμόζουν αυτόν τον κανονισμό μέσω εντύπου κοινοποίησης που θα είναι σύμφωνο με το υπόδειγμα στο παράρτημα 1 του παρόντος κανονισμού.
 15. ΟΔΗΓΙΕΣ
 15.1.
 Κάθε σύστημα συγκρατήσεως για παιδιά θα συνοδεύεται από οδηγίες στη γλώσσα της χώρας όπου πωλείται με το ακόλουθο περιεχόμενο:
 15.2.
 Οι οδηγίες εγκατάστασης θα περιλαμβάνουν τα ακόλουθα σημεία:
 15.2.1
 Για τα συστήματα συγκρατήσεως για παιδιά η ακόλουθη επισήμανση θα είναι εμφανώς ορατή στο σημείο πώλησης χωρίς αφαίρεση της συσκευασίας:
 ΚΟΙΝΟΠΟΙΗΣΗ
 1.
 Το παρόν αποτελεί σύστημα συγκρατήσεως για παιδιά «καθολικής» κατηγορίας. Έχει εγκριθεί δυνάμει της σειράς 03 των τροπολογιών του κανονισμού αριθ. 44 για γενική χρήση σε οχήματα και είναι κατάλληλο για τα περισσότερα καθίσματα αυτοκινήτων, αλλά όχι για όλα.
 2.
 Είναι πιθανή η σωστή τοποθέτηση αν ο κατασκευαστής του οχήματος δηλώνει στο εγχειρίδιο του οχήματος ότι το όχημα δύναται να δεχθεί συστήματα συγκρατήσεως για παιδιά «καθολικής» κατηγορίας για τη συγκεκριμένη ηλικιακή ομάδα.
 3.
 Αυτό το σύστημα συγκρατήσεως για παιδιά έχει καταταγεί στην «καθολική» κατηγορία βάσει κριτηρίων αυστηρότερων εκείνων που εφαρμόζονται σε προηγούμενους σχεδιασμούς που δεν φέρουν αυτήν την κοινοποίηση.
 4.
 Σε περίπτωση αμφιβολίας, επικοινωνήστε με τον κατασκευαστή του συστήματος συγκρατήσεως για παιδιά ή τον πωλητή λιανικής.
 15.2.2
 Για τα συστήματα συγκρατήσεως για παιδιά «περιορισμένης» και «οιονεί καθολικής» κατηγορίας οι ακόλουθες πληροφορίες θα είναι εμφανώς ορατές στο σημείο πώλησης χωρίς αφαίρεση της συσκευασίας:
 Αυτό το σύστημα συγκρατήσεως για παιδιά ανήκει στην κατηγορία «(περιορισμένης/οιονεί καθολικής)» χρήσης και είναι κατάλληλο για προσαρμογή στα καθίσματα των ακόλουθων αυτοκινήτων:
 ΑΥΤΟΚΙΝΗΤΟ
 ΕΜΠΡΟΣ
 ΠΙΣΩ
 Εξωτερικό
 Κέντρο
 (Μοντέλο)
 Ναι
 Ναι


text:
Όχι
 Ενδεχομένως τα καθίσματα σε άλλα αυτοκίνητα να είναι κατάλληλα να δεχτούν το συγκεκριμένο σύστημα συγκρατήσεως για παιδιά. Σε περίπτωση αμφιβολίας, επικοινωνήστε με τον κατασκευαστή του συστήματος συγκρατήσεως για παιδιά ή τον πωλητή λιανικής.
 15.2.3.
 Για τα συστήματα συγκρατήσεως για παιδιά «ορισμένων οχημάτων» οι ακόλουθες πληροφορίες σχετικά με το αντίστοιχο όχημα θα είναι εμφανώς ορατές στο σημείο πώλησης χωρίς αφαίρεση της συσκευασίας:
 15.2.4.
 Αν το σύστημα απαιτεί ζώνη ασφαλείας ενήλικα, το ακόλουθο κείμενο πρέπει επίσης να είναι εμφανώς ορατό στο σημείο πώλησης χωρίς την αφαίρεση της συσκευασίας:
 «Κατάλληλο μόνον αν τα εγκεκριμένα οχήματα διαθέτουν ζώνες ασφαλείας υπογαστρίου/3 σημείων/στατικές/με συσπειρωτήρα εγκεκριμένες δυνάμει του κανονισμού αριθ. 16 της ΟΕΕ/ΗΕ ή άλλα ισοδύναμα πρότυπα». (Διαγράψτε καταλλήλως όσα δεν ισχύουν).
 Στην περίπτωση μηχανισμών συγκρατήσεως πορτ-μπεμπέ, πρέπει να περιλαμβάνεται κατάλογος των πορτ-μπεμπέ για τα οποία είναι κατάλληλος ο μηχανισμός.
 15.2.5.
 Ο κατασκευαστής του συστήματος συγκρατήσεως για παιδιά θα παρέχει στο κυτίο συσκευασίας πληροφορίες σχετικά με τη διεύθυνση στην οποία δύναται να αποταθεί ο πελάτης δια αλληλογραφίας προκειμένου να αποκτήσει περισσότερες πληροφορίες σχετικά με την προσαρμογή του συστήματος συγκρατήσεως σε ορισμένα οχήματα·
 15.2.6.
 τη μέθοδο εγκατάστασης που παρουσιάζεται μέσω φωτογραφιών ή/και πολύ ευκρινών σχεδίων·
 15.2.7.
 πρέπει να προειδοποιείται ο χρήστης ότι τα άκαμπτα στοιχεία και τα πλαστικά μέρη ενός συστήματος συγκρατήσεως για παιδιά πρέπει να έχουν τέτοια θέση και να εγκαθίστανται κατά τρόπο ώστε να μην υφίσταται το ενδεχόμενο κατά την καθημερινή χρήση του οχήματος να παγιδευτούν από κινητό κάθισμα ή θύρα του οχήματος·
 15.2.8.
 ο χρήστης πρέπει να προειδοποιείται ότι τα πορτ-μπεμπέ πρέπει να χρησιμοποιούνται σε θέση κατακόρυφη προς τον επιμήκη άξονα του οχήματος·
 15.2.9.
 στην περίπτωση συστημάτων με μέτωπο προς τα πίσω, ο πελάτης πρέπει να προειδοποιείται να μην τα χρησιμοποιεί σε καθίσματα όπου βρίσκεται εγκατεστημένος αερόσακος. Αυτές οι πληροφορίες θα είναι ευκρινώς ορατές στο σημείο πώλησης χωρίς την αφαίρεση της συσκευασίας·
 15.2.10
 για τα «συστήματα συγκρατήσεως ειδικών αναγκών» οι ακόλουθες πληροφορίες θα είναι εμφανώς ορατές στο σημείο πώλησης χωρίς αφαίρεση της συσκευασίας:
 Αυτό το «σύστημα συγκρατήσεως ειδικών αναγκών» έχει σχεδιαστεί ώστε να παρέχει επιπλέον υποστήριξη σε παιδιά που αντιμετωπίζουν δυσκολίες να λάβουν καθήμενη θέση σε συμβατικά καθίσματα. Συμβουλεύεστε πάντα τον γιατρό σας προκειμένου να βεβαιωθείτε ότι αυτό το σύστημα συγκρατήσεως είναι κατάλληλο για το παιδί σας.
 15.2.11.
 Για συστήματα συγκράτησης ISOFIX για παιδιά, οι ακόλουθες πληροφορίες πρέπει να είναι εμφανώς ορατές στο σημείο πώλησης χωρίς αφαίρεση της συσκευασίας:
 ΚΟΙΝΟΠΟΙΗΣΗ
 1.
 Το παρόν αποτελεί ΣΥΣΤΗΜΑ ΣΥΓΚΡΑΤΗΣΕΩΣ ISOFIX ΓΙΑ ΠΑΙΔΙΑ. Έχει εγκριθεί δυνάμει του συμπληρώματος 5 στη σειρά 03 των τροπολογιών του κανονισμού αριθ. 44 για γενική χρήση σε οχήματα εφοδιασμένα με συστήματα αγκυρώσεων ISOFIX.
 2.
 Προορίζεται για τοποθέτηση σε οχήματα με θέσεις εγκεκριμένες ως θέσεις ISOFIX (όπως αναφέρεται λεπτομερώς στο εγχειρίδιο χρήσης του οχήματος), ανάλογα με την κατηγορία του παιδικού καθίσματος και τη βάση στήριξης.
 3.
 Η ομάδα μάζας και η κατηγορία μεγέθους ISOFIX για τις οποίες προορίζεται το παρόν σύστημα είναι: ...........................
 15.3.
 Οι οδηγίες χρήσης πρέπει να περιλαμβάνουν τα ακόλουθα σημεία:
 15.3.1.
 τις ομάδες μάζας και τη βάση στήριξης για τις οποίες προορίζεται το σύστημα:
 15.3.2.
 όταν το σύστημα χρησιμοποιείται σε συνδυασμό


text:
με ζώνη ασφαλείας ενήλικα, θα χρησιμοποιείται το ακόλουθο κείμενο: Κατάλληλο μόνον για χρήση στα αναφερόμενα οχήματα που διαθέτουν ζώνες ασφαλείας υπογαστρίου/3 σημείων/στατικές/με συσπειρωτήρα εγκεκριμένες δυνάμει του κανονισμού αριθ. 16 της ΟΕΕ/ΗΕ ή άλλα ισοδύναμα πρότυπα. (Διαγράψτε καταλλήλως όσα δεν ισχύουν)·
 15.3.3.
 τη μέθοδο χρήσης που παρουσιάζεται μέσω φωτογραφιών ή/και πολύ ευκρινών σχεδίων. Στην περίπτωση καθισμάτων που δύναται να χρησιμοποιηθούν τόσο με μέτωπο προς τα εμπρός όσο και με μέτωπο προς τα πίσω, πρέπει να παρέχεται σαφής προειδοποίηση ώστε το σύστημα συγκρατήσεως να τοποθετείται με μέτωπο προς τα πίσω έως ότου η μάζα του παιδιού υπερβεί ένα αναφερόμενο όριο, ή έως ότου υπάρξει υπέρβαση κάποιου άλλου κριτηρίου ως προς τις διαστάσεις·
 15.3.4.
 η λειτουργία της πόρπης και των μηχανισμών ρυθμίσεως πρέπει να εξηγείται σαφώς·
 15.3.5.
 θα συνιστάται οι ιμάντες που συγκρατούν το σύστημα συγκρατήσεως στο όχημα πρέπει να είναι σφιχτοί, ότι οι ιμάντες που συγκρατούν το παιδί πρέπει να προσαρμόζονται στο σώμα του παιδιού και ότι οι ιμάντες δεν πρέπει να είναι συστραμμένοι·
 15.3.6.
 θα τονίζεται η σπουδαιότητα οι ιμάντες υπογαστρίου να φέρονται χαμηλά ούτως ώστε να συγκρατείται σταθερά το υπογάστριο·
 15.3.7.
 θα συνιστάται επίσης ότι το σύστημα πρέπει να αντικαθίσταται όταν έχει υποστεί έντονη καταπόνηση σε περίπτωση ατυχήματος·
 14.3.8.
 θα παρέχονται οδηγίες σχετικά με τον καθαρισμό·
 15.3.9.
 θα παρέχεται γενική προειδοποίηση στον χρήστη σχετικά με τον κίνδυνο που ενέχουν οι όποιες μεταβολές ή προσθήκες στο σύστημα χωρίς την έγκριση της αρμόδιας αρχής και σχετικά με τον κίνδυνο που ενέχει η μη αυστηρή τήρηση των οδηγιών εγκατάσασης που παρέχονται από τον κατασκευαστή του συστήματος συγκρατήσεως για παιδιά·
 15.3.10.
 όταν το κάθισμα δεν παρέχεται με υφασμάτινο κάλυμμα, θα συνιστάται η διατήρηση του καθίσματος εκτός της ηλιακής ακτινοβολίας διότι σε αντίθετη περίπτωση ενδεχομένως να είναι πολύ ζεστό για το δέρμα του παιδιού·
 15.3.11.
 θα συνιστάται να μην αφήνονται χωρίς επιτήρηση τα παιδιά που βρίσκονται στο σύστημα συγκρατήσεως·
 15.3.12.
 θα συνιστάται η κατάλληλη ασφάλιση των αποσκευών ή άλλων αντικειμένων που ενδέχεται να προκαλέσουν τραυματισμούς σε περίπτωση προσκρούσεως.
 15.3.13.
 Θα συνιστάται ότι:
 α)
 το σύστημα συγκρατήσεως για παιδιά δεν πρέπει να χρησιμοποιείται χωρίς το κάλυμμα·
 β)
 το κάλυμμα του καθίσματος δεν πρέπει να αντικαθίσταται με κάλυμμα διαφορετικό από εκείνο που συνιστάται από τον κατασκευαστή, διότι το κάλυμμα αποτελεί αναπόσπαστο τμήμα της απόδοσης του συστήματος συγκρατήσεως.
 15.3.14.
 Θα υφίσταται κείμενο ή διάγραμμα στο οποίο θα εμφαίνεται ο τρόπος με τον οποίον ο χρήστης δύναται να εντοπίσει την μη ικανοποιητική θέση της πόρπης ζώνης ασφαλείας ενήλικα σε σχέση με τα κύρια φέροντα το φορτίο σημεία επαφής στο σύστημα συγκρατήσεως. Θα ενημερώνεται ο χρήστης ώστε να επικοινωνεί με τον κατασκευαστή του συστήματος συγκρατήσεως για παιδιά σε περίπτωση αμφιβολίας σχετικά με το συγκεκριμένο σημείο.
 15.3.15.
 Αν το σύστημα συγκρατήσεως για παιδιά παρέχει εναλλακτικό φέρον το φορτίο σημείο επαφής, τότε η χρήση του θα περιγράφεται σαφώς. Ο χρήστης θα ενημερώνεται σχετικά με τον τρόπο με τον οποίον θα κρίνει αν είναι ικανοποιητική η χρήση της εναλλακτικής αυτής δρομολόγησης. Θα ενημερώνεται ο χρήστης ώστε να επικοινωνεί με τον κατασκευαστή του συστήματος συγκρατήσεως για παιδιά σε περίπτωση αμφιβολίας σχετικά με το συγκεκριμένο